qundao/data-zh-poetry huggingface dataset:
与洪大王七携酒至城上夜饮同作即以别洪大
作者：孙星衍
朝代：清
体裁：古风

我狂亦有朋，我饮亦有处。黄茅庵前一痕路，岂意从君复幽步。荒敦三丈土作城，骨多人少苔砖横。青蒿刺袂不得过，席坐已与人头平。王生傥�真酒徒，薄暮立倚僧门呼。僧家卖酒百回贳，折券乃复从提壶。尘中流年酒中事，十日欢知别离至。谁来萧閒逐春暝，各有漂零损奇志。金陵昔游非我春，对语往事悲残曛。狂歌只合杂庸保，赌饮真欲鞭天神。空光垂肩发飘左，此地疑从梦中堕。衣边野藓积浮绿，带上碧燐吹冷火。我眠君立各一旁，对面微辨杯中光。飞丝满壁熨颜热，游蚁出土窥肌香。风萝萧萧挂衣影，隔浦僧呼不能省。君行须及醉里辞，眼底数星横耿耿。
与洪大醉卧古冢明日戏作
作者：孙星衍
朝代：清
体裁：古风

两生宵来醉眠处，却往经过不能去。原头乃有大卧人，一篑斗起殊嶙峋。道旁农人为余语，此墓多年近耕坞。天寒出窟狐作群，林空无人鸟呼侣。怅然为忆昨日游，快意一失成千秋。试呼墓中人，汝亦能饮不。醉魂飘飘出幽穴，知汝见曲涎应流。山头土乾夜寂寞，知汝哀歌动吟魄。得非古豪英，列屋罗娇姬。琼杯绮食伐天性，坐使蝼蚁相凌欺。不然朝行碌碌厕官尹，似吏非吏隐非隐。黄金买誉立作碑，摩灭不博行人悯。清风朗月去不回，知汝至乐无如归。百年大寤信豪举，回视身世真劫灰。吾侪不饮亦黄土，夷蹠尘埃各千古。一抔榛棘死何灵，莫听酒人头上舞。
中州送邵太史入都
作者：孙星衍
朝代：清
体裁：古风

平生慕两贤，非友而若师。束修好经籍，往往梦见之。其一钱少詹，识我弱冠时。注书抉渊原，辨字求据依。前贤谬称许，谓云戴可追。东原真天人，我闻恧且疑。一为校理君，时徵入天扉。点窜四部书，校录三通碑。我方走江介，离隔如云泥。长裾曳朱门，渐蒙孤陋讥。遭逢得良友，与我斗识知。汪狂而钱倨，更有洪君奇。其学乃精绝，独到一世希。孤蓬生于麻，白沙入以缁。千年枕经籍，自以元朗期。欲撰续释文，此事茫无涯。先抽尔雅篇，虫鸟苦究推。削其偏傍加，古是而今非。广摭郭樊孙，高郑乃其枝。参军小龃龉，叔重吾纲维。蹉跎未终成，行役以自携。侧闻校理君，著此二十稘。声音训诂閒，质证书易诗。经经自相勘，所失无毫釐。徵信汉魏儒，阙疑不自欺。措言又平准，未肯参军随。亦取正义名，冲远讵等夷。陆佃郑樵辈，芜秽不足资。君书若行世，焚砚亦不辞。后儒苦参订，惟恐微言微。浮名本浮云，岂以恤已私。前年走京阙，谒君叩门篱。握手喜欲狂，礼意不及施。千言累匈臆，有若丝不治。又若大泽云，四起无端倪。徐徐辨涯涘，渐渐如醇醨。是时君念我，恐有方朔饥。俾修石渠书，议功以入赀。所计亦未成，感激肝胆披。逡巡逐秋风，匆卒走路岐。君书不曾见，回首以恨滋。去年客游梁，主者韩昌黎。好贤苦饥渴，赏我以不羁。招君载书来，著作于官司。编年仿司马，当废薛应旂。君谈始深接，君学方深窥。暇日出我书，折衷而拾遗。十言九合辙，闭户法在兹。微嫌我惊俗，改字搜根基。我言證佐明，例不避谤诽。君书列学官，邢炳不敢睎。眇然当世閒，所待言者谁。吾终望中丞，功业今皋夔。圣人重文治，入告必颔颐。石经最宜奏，次者两庑祠。光光许叔重，学行纯无疵。景纯自忠烈，黉舍诵厥词。柰何小说家，缘饰致诋訾。中郎比康成，术业无参差。三贤配游夏，后世颂不衰。立言古人敦，献可良臣为。翰林近言官，君位清不卑。有时得迁除，亦合陈丹墀。狂夫及刍荛，惟君择从违。俗流但因循，谗者曰詅痴。我今如愚公，用志山可移。赠言愧无文，继之以歌骊。踟躇惜将别，且复倾千卮。丈夫恋日月，苦乏名誉垂。交朋重知己，谓有药石规。心酸勿挥涕，为其近女儿。同术而同方，天涯若堂闱。努力研遗经，暇即长相思。
丹阳村居晚憩
作者：孙星衍
朝代：清
体裁：古风

曛黄登前滩，昏黑憩征躅。风微辨人声，烟定识溪屋。门低树双合，篱短径三曲。寒虫抱疏花，暝雀逗深竹。问途惭身拙，惜景惕程蹙。空村独眠客，闻鸡舞晨蓐。
为吴思亭题钱萚石先生兰竹
作者：孙星衍
朝代：清
体裁：七言绝句

不见灵光有所思，淋漓醉墨想襟期。丹心直节无人解，付与空山片石知。
为吴玉松太史题蓼花图
作者：孙星衍
朝代：清
体裁：五言律诗

红蓼偶相对，沧江思渺然。九衢尘土里，一梦水云边。玉宇寒逾艳，花砖望若仙。归舟应羡我，小泊此花前。
为家方伯题王蓬心太守所摹董北苑潇湘图
作者：孙星衍
朝代：清
体裁：七言律诗

北苑图中小谢诗，云山迢递水逶迤。使君按部行春处，太守含毫望古时。宛在仙舟人约绰，似闻天乐竹参差。十年读画䏈吟处，回首秦关有所思。
为金云庄比部题李宪吉明经遗影·其一
作者：孙星衍
朝代：清
体裁：七言绝句

画里相看有宿缘，一编诗翰最翩翩。可怜当日人琴痛，恰是颜回发白年。
为金云庄比部题李宪吉明经遗影·其二
作者：孙星衍
朝代：清
体裁：七言绝句

山阳闻笛共声吞，风义知君夙昔敦。我到西湖痛师友，一寻宿草一招魂。
乌夜啼
作者：孙星衍
朝代：清
体裁：古风

惊乌啼霜头夜白，空翠海绡如不隔。机中锦字织未成，寒入兰堂一镫碧。呜呜叩阁催望郎，思泪滴石春苔黄。残星离离掩闺卧，罢瑟虚衾听鸿过。
乙亥岁正月十日病中撰尚书今古文注疏成因题元戴淳伏生授经图
作者：孙星衍
朝代：清
体裁：古风

伏生自有子，而使女授经。经简出壁藏，口授其义明。光光廿九篇，在世如日星。我官圣人乡，访古近伏城。邹平基空在，立后志竟成。手疏典谟诰，绝学夨毕生。廿年抱卅卷，闭户期归耕。病恐命不延，撰述起四更。窗前雪盈尺，烛尽鸡初鸣。展拜壁上图，白发抚自惊。我子长未龀，娇女亦始婴。但期守图籍，勿让智挈瓶。炳烛吾自堪，且缓书纳楹。
乙亥花朝同人集五亩园吴思亭有诗见诒次韵奉荅
作者：孙星衍
朝代：清
体裁：七言律诗

结庐人境隔尘嚣，旧雨频来不待招。千载论交忘月旦，一春行乐过花朝。竹林径好三三辟，梅阁寒从九九消。老去相如重涤器，何须荣遇说题桥。
乙卯岁小春下旬随李河帅乘厂舟巡工泲上是日风寒归后蒙惠海龙裘赋谢·其一
作者：孙星衍
朝代：清
体裁：七言律诗

重臣督浚屏前驺，直似乘槎下斗牛。民俗共欣瞻露冕，衙官也许上仙舟。较量硕望三门柱，比例词源万里流。好继谢公传七埭，年年春水送千艘。
乙卯岁小春下旬随李河帅乘厂舟巡工泲上是日风寒归后蒙惠海龙裘赋谢·其二
作者：孙星衍
朝代：清
体裁：七言律诗

戟门披得翠云归，似此知音自古稀。什袭未应轻换酒，提携只觉愧传衣。重来东阁春风暖，此去南湖朔雪飞。一日拜恩逾挟纩，愿推公惠到民依。
九月二日工次作·其一
作者：孙星衍
朝代：清
体裁：七言绝句

早年姓字被人知，中岁功名渐觉迟。九十韶光过一半，此中烂漫是何时。
九月二日工次作·其三
作者：孙星衍
朝代：清
体裁：七言绝句

谁言曼倩戏尘寰，玉宇高寒鹤未还。屡见桑田变沧海，神仙光景似人间。
九月二日工次作·其二
作者：孙星衍
朝代：清
体裁：七言绝句

霜螯个个客前排，菊蕊离离影亦佳。却对杯觞不能引，黄河万里在胸怀。
九月二日工次作·其四
作者：孙星衍
朝代：清
体裁：七言绝句

地随雁阵宿高冈，喜见犁田透麦芒。抛掷华年与佳节，匆匆七日又重阳。
九月十四日泊舟京江道中偕妇步月作
作者：孙星衍
朝代：清
体裁：古风

维舟八空濛，人境杳如隔。圆光上来迟，众宿已改色。舟中少妇病不眠，交手起踏前溪烟。一风吹衣映空碧，欲立溪水行青天。溪声叶声听不得，一夕秋凉万虫泣。稍看雾屋生虚明，巳见风镫入深黑。山寒入骨清欲愁，与子更化双浮鸥。折荷为衫佩珠露，愿解罗绮捐东流。东流茫茫君莫问，万瓦参差闭幽恨。浮家始此伴红颜，出世应须及青鬓。蛰萤照路去已遥，对咏复过溪南桥。吟声吹落客惊看，隔岸人语寒嘐嘐。
九月晦日王通守招集得树庭作
作者：孙星衍
朝代：清
体裁：七言律诗

风光又饯九秋天，得树庭开裙屐联。脱略要如斯会少，招邀终赖主人贤。清歌呖呖珠同贯，晚菊疏疏烛助妍。却笑病夫刚制酒，为君破例一陶然。
乡人有言饥民者
作者：孙星衍
朝代：清
体裁：古风

仙人活民苦无力，只煮华阳洞边石。山枯石熟屑作糜，万人食石山不辞。今年石枯屑不得，仙力岂亦因民疲。老榆无皮惨行路，已被强梁析薪去。得钱甚者卖作香，迩见村中复无树。泉乾喜看河底裂，食土一月兼呕吐。已知旦夕委沟渠，反使泥沙葬肠肚。中人活田竭万钱，典衣赁宅绝可怜。一升一斗得何补，闭户食尽身无绵。勘灾不成或疑诈，堂上书生独悲咤。舂泥屑石勿浪传，长吏言遭上官骂。
二月花
作者：孙星衍
朝代：清
体裁：古风

二月花，二十人，花枝一生人一春。春风纸钱满新陌，不见花坟积三尺。花枝看客常白头，头白谁遇花时休。乌程千石作花寿，黄金百斤系君肘。君行忘死花怨生，与汝衰发移芳龄。松生千年自伐性，红槿逢君傲君盛。枯香残萼无惊吹，劝君且复开双眉。前身只逐东风去，却换红颜入世来。
五亩园看罂粟花
作者：孙星衍
朝代：清
体裁：七言律诗

四山如画独登台，众绿成阴坐举杯。花似文章摛锦出，人随蜂蝶拥门来。隔篱野菜镕金遍，积雨天光埽翠开。更有夕阳红万顷，尽教绝艳费惊才。
五亩园落成口占十二首 其一 小芍陂
作者：孙星衍
朝代：清
体裁：五言绝句

芍陂浩千顷，一壑不嫌小。我无泽及民，灌园以终老。
五亩园落成口占十二首 其七 蔬香舍
作者：孙星衍
朝代：清
体裁：五言绝句

拔葵箴俗吏，种菜惜英雄。我爱齑盐味，归应为晚菘。
五亩园落成口占十二首 其三 留馀春馆
作者：孙星衍
朝代：清
体裁：五言绝句

婪尾红初绽，成阴绿未齐。春光无限好，留地种酴醾。
五亩园落成口占十二首 其九 映雪亭
作者：孙星衍
朝代：清
体裁：五言绝句

卧阁三冬懒，淩寒一卷开。花光兼雪月，并送夜明来。
五亩园落成口占十二首 其二 蒹葭亭
作者：孙星衍
朝代：清
体裁：五言绝句

露白葭苍际，斯亭面碧浔。无人见高絜，一鹭下波心。
五亩园落成口占十二首 其五 枕流轩
作者：孙星衍
朝代：清
体裁：五言绝句

松际涛声远，荷閒露气侵。尚嫌泉聒耳，止水照清襟。
五亩园落成口占十二首 其八 绿斐茨
作者：孙星衍
朝代：清
体裁：五言绝句

就竹架南茨，临流开北户。远客屡移床，此君常共语。
五亩园落成口占十二首 其六 窥园阁
作者：孙星衍
朝代：清
体裁：五言绝句

五亩兴公宅，三年董相书。黄金花色里，楼阁是仙居。
五亩园落成口占十二首 其十 鸥波舫
作者：孙星衍
朝代：清
体裁：五言绝句

烟水横窗远，江湖入梦回。观鱼犹罢钓，鸥鸟莫相猜。
五亩园落成口占十二首 其十一 奥室
作者：孙星衍
朝代：清
体裁：五言绝句

花好迎冬旭，衣须振俗尘。任教霜覆瓦，寒谷早回春。
五亩园落成口占十二首 其十二 啸台
作者：孙星衍
朝代：清
体裁：五言绝句

四山如画障，万绿见横枝。嵇阮无仙骨，苏门独往时。
五亩园落成口占十二首 其四 廉卉堂
作者：孙星衍
朝代：清
体裁：五言绝句

移来深色花，臣门忽如市。方愧载石人，空斋一卷歭。
仓史庙
作者：孙星衍
朝代：清
体裁：七言律诗

生公台畔剑池旁，展谒新祠忆圣仓。异表不妨传四目，世官谁复擅三长。漆书字不留中古，白水碑空卧夕阳。我自髫龄攻篆籀，手搴蘋藻荐心香。
仓场玉侍郎戴侍郎招同洪殿撰燕集尚书馆即席赋呈·其一
作者：孙星衍
朝代：清
体裁：七言律诗

方丈筵开尺五天，长安知遇记他年。金龟贺老寻常解，衣钵和凝一再传。半日清谈依使院，七年高咏在租船。萧曹政要先宁壹，道德亲书第几篇。
仓场玉侍郎戴侍郎招同洪殿撰燕集尚书馆即席赋呈·其二
作者：孙星衍
朝代：清
体裁：七言律诗

深源再出愧虚名，揽辔何曾狱市平。自分图书老空谷，敢誇霄汉有门生。襟期共领西山爽，心迹都方潞水清。差喜计台添韵事，琼林陪宴补春明。
仙游潭口占
作者：孙星衍
朝代：清
体裁：七言律诗

穆骏曾传过乐池，随家行殿圮何时。多年事往云仍在，终古岩深客未知。木彴欲横人境断，石形疑借鬼工奇。风流我笑髯苏怯，题字重来却让谁。
伍诒堂索题南山图乃王麓台为其先世张太夫人作
作者：孙星衍
朝代：清
体裁：七言绝句

画临北苑留真迹，坐对南山作寿杯。想见绛纱慈范在，一缣传世抵琼瑰。
伪廉吏
作者：孙星衍
朝代：清
体裁：古风

伪廉吏，日食一羹衣短袂，左持法律右会计。终日何喧喧，兴利复察弊。清晨官中下火符，吏胥战粟民欢呼。催科不得名一钱，起徭不得馀一夫。东郡雪冤狱，西邑枉法诛。守令变色走路隅，怀金曳橐空踟蹰。清声彻九天，夜半□□□得如。召入温室，问民疾苦。寒暑怨咨，惟尔恤抚。承命稽首拜且舞，出朝扬鞭气如虎。日食不烦厨传，夜宿不入官府。手曳空囊别有谱，道旁旧吏索资斧。昨夜喧传有过客，公子煇煌到京阙。东家得价鬻高楼，都下新添廉吏宅。
侠客行
作者：孙星衍
朝代：清
体裁：古风

三尺剑，如枉矢，主人奉觞客上视。主人纤介莫复言，且去海上寻神仙。朝行歌，暮行乞，绿萝如烟坐石室。武功尺五骨夜飞，日脚射面闻天鸡。青狸前号鬼旁怒，客于此时驰不顾。鬓丝一夕争心长，尺组为国平边疆。佞臣头污不足用，饮器须复烦名王。
侨居金陵客有比予随园者戏作此诗
作者：孙星衍
朝代：清
体裁：七言律诗

孤负随园旷世知，生儿略早去官迟。也营招隐三层阁，尚少惊人万首诗。福地淹留先有约，名花开放不同时。只愁此后无穷世，赌墅争墩又待谁。
倚松靠石图为张转运作
作者：孙星衍
朝代：清
体裁：古风

一卷之石三两松，恍与奇士披心胸。此中独坐意幽绝，要比松高石坚洁。有时白眼看冰山，多少繁华共磨灭。君家东住泰岱云，松五大夫峰丈人。一邱一壑几时别，江左苍生要君出。好携长剑倚空行，足底笑视松涛声。
偕句容朱文学及王公子出游得梁井阑题字作
作者：孙星衍
朝代：清
体裁：古风

出门一锸随一丁，错认乘醉埋刘伶。井床古字待我发，城根徒步来竛竮。诛锄草土辨摹刻，如读怪牒搜仙经。文云天监丙申岁，作亭与井因书铭。萧梁天子初佞佛，冀以方便延千龄。是年淮堰起复坏，饥鸿四野哀飘零。岂知皇帝悯渴乏，欲借一勺诒生灵。周田八家共一井，汉制十里置一亭。济人兴废有司事，何用天语烦丁宁。黄河之润泰山雨，泽及天下由朝廷。杨枝甘露讵足恃，金仙入梦呼不醒。异时临渴更谁悯，荷荷口苦无人听。悲歌吊古亦多事，但爱照影波清泠。千年万口汲不竭，知有地脉通沧溟。摩挲苔藓剔圭角，急印墨本悬中庭。此文埋没分终古，日近汲绠堆长瓶。其前牧马肆蹴踏，行客纵至谁留停。歘然遇我自天幸，若获知己双眸青。王郎朱子好风调，告我如试终军鼮。归途把臂又欲醉，便恐一别如晨星。
偕庄明府同游楼观作歌
作者：孙星衍
朝代：清
体裁：古风

青松阅楼阁，已起还复倾。楼阁看游人，已尽还复生。说经台高入云里，台外看云海涛起。一溪泉响辨东西，十里秋林乱红紫。坡陀曲折上扣门，开轩对山衔酒尊。道人怪客爱山险，白日虎跳元猿蹲。台南古道何年毁，秦庙千秋屹然在。可怜词客百回寻，已断村农几时赛。苍碑碧藓生模糊，拂衣犹认武德馀。当时惇轼自豪士，先我题壁来踟蹰。踟蹰吊古南山下，就水茫茫去平野。大陵升仙亦葬仙，古柏系牛今系马。我思五千言，亦藉尹文始。强留著述胜丹药，至竟神仙托青史。庄侯跌宕非常伦，知我宠辱如浮云。匡山自有读书处，且斗见在游山身。
偕杨三洪大黄二放舟看荷至平山堂·其一
作者：孙星衍
朝代：清
体裁：古风

西风吹散青燐火，几处苑门深不锁。涧底宫娃化碧多，月明幻出花千颗。细丝垂柳浓埽天，白蘋叶暖生暮烟。水香十里泛舟入，似梦非梦仙非仙。石径朱栏看不足，惊蝉一声溪树绿。商女何知说旧游，吴娘只解歌新曲。轻桡贴水桥上头，移篷争得风飕飗。露华点衣鬓丝䙚，晚凉多处愁清秋。半陂森沈湿红冷，岸脚插入波光暝。鵁鶄鸂�呼不来，唤起花魂抱花影。醉中看天天倒垂，仰首欲踏青琉璃。舟人催归倦仆寐，斗柄行拄城楼西。是时月落风满渚，老鸮据巢作鬼语。
偕杨三洪大黄二放舟看荷至平山堂·其二
作者：孙星衍
朝代：清
体裁：古风

巨鳞拍波亦惊舞，回视千舟杳何许。一子扣舷二子歌，我手不放金叵罗。隋堤今古属豪贵，此乐终让吾曹多。人生快意偶然尔，急脱征衣濯清泚。世事翻覆有如此，君不见黑云半天电光紫。
偕洪稚存探梅随园饮小仓山房次韵
作者：孙星衍
朝代：清
体裁：七言律诗

一代灵光入冢时，百城文史付佳儿。尊开文举连宵燕，腹痛桥公旷世知。古树著花先岁发，冷云含雨出山迟。中年小别关情甚，添得新霜在鬓丝。
偶作
作者：孙星衍
朝代：清
体裁：五言律诗

暗树蒙昏晓，幽堂暝不开。鱼肠和血冷，兽脑与心灰。鬓绿尘中短，颜红醉里回。惟馀仲卿妇，对语一怜才。
偶成·其一
作者：孙星衍
朝代：清
体裁：七言绝句

城南壮士始囊戈，思妇家家望月波。醉入长安市楼卧，箭瘢如掌赌谁多。
偶成·其二
作者：孙星衍
朝代：清
体裁：七言绝句

晃朗寒空卷甲光，戌楼沙薄月荒黄。班生二十空奇表，只梦穹庐伴国殇。
入塞
作者：孙星衍
朝代：清
体裁：五言律诗

庙食将军笑，乌啼少妇愁。徒闻万人入，独有贰师侯。自喜边氛静，何辞薄命休。所嗟空物故，不获共驰头。
入茅山作
作者：孙星衍
朝代：清
体裁：古风

松梢浮烟暮霞薄，槲叶无人自相逐。山根草死闻枯香，碎石马蹄声促促。回崖千盘失徒侣，日入山空响樵斧。双溪石发伏暗泉，十月山禽作春语。
六哀诗 其一 黄仲则少府
作者：孙星衍
朝代：清
体裁：七言律诗

我识黄郎最少年，典裘一赋正翩翩。花裁唫骨须输俊，鹤比天姿合逊妍。尚诀巨卿真死友，不辞阿㜷竟神仙。方城一尉犹难得，可有科名到九泉。
六哀诗 其三 朱岷源学博
作者：孙星衍
朝代：清
体裁：七言律诗

少日逢谁眼最青，句容博士老明经。袖中诗去琅琅诵，座右书来字字铭。别后岂知年在巳，死前空想室添丁。伤心两度滁阳过，腹痛何曾奠绿醽。
六哀诗 其二 冯康斋廉访
作者：孙星衍
朝代：清
体裁：七言律诗

升沈官位忆冯唐，识遍长安卖赋郎。独好著书逢客讳，自耽名教爱人狂。武昌鱼好廉宁食，安邑肝多惠岂忘。何处遗孤啼素舸，恐无琴鹤换归装。
六哀诗 其五 朱竹君学士
作者：孙星衍
朝代：清
体裁：七言律诗

翰林学士本天才，不及相逢把酒杯。八百孤寒连夜接，千秋四部一言开。生前题柱心倾寄，死后登堂雪涕来。他日鸿都闻更奏，好焚邕篆请泉台。
六哀诗 其六 查俭堂抚军
作者：孙星衍
朝代：清
体裁：七言律诗

平泉公燕集群贤，曾识灵光尚岿然。韵字至今留箧底，风流从此散筵前。思量孤负游山约，不忍重题卜砚篇。惆怅爱才非昔日，平津阁外几人传。
六哀诗 其四 程鱼门太史
作者：孙星衍
朝代：清
体裁：七言律诗

来是单车去一棺，秦关西望恨漫漫。遗书避债台中著，敛骨翘材馆里看。死有孝标能念昉，生忧仆射不怜韩。谁将伐木篇章废，重友如君自古难。
六月三十日抵栖霞口占时乞假南旋
作者：孙星衍
朝代：清
体裁：七言绝句

六年尘土梦乡庐，锦翠林峦画不如。犹对青山染须发，归田争忍待悬车。
六月三十日游栖霞在珍珠泉壁见王梦楼太守诗次韵和之因寄汪春田太守·其一
作者：孙星衍
朝代：清
体裁：七言律诗

安石林亭靖节篱，归仍草草出迟迟。行踪野鹤孤云伴，心迹清泉白石知。信宿未能忘树荫，登临莫待藉筇枝。青山如旧循青鬓，惭愧重来异昔时。
六月三十日游栖霞在珍珠泉壁见王梦楼太守诗次韵和之因寄汪春田太守·其二
作者：孙星衍
朝代：清
体裁：七言律诗

苔埋三径菊荒篱，归计秋风莫再迟。汎梗官场馀我共，浮云世事几人知。有情雪认飞鸿印，无恙松留待鹤枝。记否僧寮同听雨，六年如梦不多时。
再至东省过河漫各县
作者：孙星衍
朝代：清
体裁：古风

龙节巡工此地过，沧桑重见感如何。大开神禹曾疏渎，谁浚齐桓旧塞河。事有非常须虑始，议无上策况谋多。郊原极目哀鸿集，愧对移文别涧阿。漕转兼施古法存，吴沟淮泗有通津。下游障口虚糜帑，高地行河索解人。督师平贼权难一，倡义勤王势已孤。孙左也非亡国将，孱明失计不迁都。
冠山堂夜饮歌柬姚廉访湖南
作者：孙星衍
朝代：清
体裁：古风

冠山堂中列红烛，主人有酒倾百斛。中丞夜呼客论文，客醉不归静寄园。春风吹愁散怀抱，座上才人各英妙。平原孟尝并一时，却望长安共西笑。千金招贤东阁开，千金买花池馆栽。看题捧砚尽红袖，泼墨试取青眸回。桃花千枝弄容悦，欲夺尊前酒娇色。一声艳曲飞上天，明月白云行不得。兽炉红深三寸灰，那信急雪凌春来。停歌出户一惊顾，醉影忽落琼瑶台。雪光朝朝花暮暮，爱客筵张日三度。明朝花落雪还晴，主人迁官客岐路。终南云生入洞庭，客送主人霸上亭。回红转绿不容惜，一舸去照潇湘清。尺书问讯衡阳雁，何日东山续欢燕。园深花发客愁来，此客知公亦稀见。
出郭游骆氏园·其一
作者：孙星衍
朝代：清
体裁：五言律诗

闻说幽居好，林端睇远岑。乱坟行处转，荒竹坐来深。静倚空村立，寒思薄酒斟。野塘秋更碧，照影逐孤禽。
出郭游骆氏园·其二
作者：孙星衍
朝代：清
体裁：五言律诗

出郭才欹帽，穿林又踏鞋。暂閒知客乐，独往得愁佳。狂许涂人识，眠教落叶埋。晚来仍索醉，知复倒官街。
别长安诗·其一
作者：孙星衍
朝代：清
体裁：七言绝句

翩然归骑出青门，草色长亭绿未匀。不信朝朝花底醉，东风偷换六番春。
别长安诗·其七
作者：孙星衍
朝代：清
体裁：七言绝句

红镫和月影参差，每日閒街罢宴迟。守尉平生多狎侮，不妨马上细吟诗。
别长安诗·其三
作者：孙星衍
朝代：清
体裁：七言绝句

洛下东西屋接䏈，等閒人望若神仙。未妨皇甫轻居易，日日危谈动四筵。
别长安诗·其九
作者：孙星衍
朝代：清
体裁：七言绝句

东西招客两官街，肴核何曾费咄嗟。消得莼鲈乡思急，参军为有鲁朱家。
别长安诗·其二
作者：孙星衍
朝代：清
体裁：七言绝句

不断霓裳按曲声，无边银蜡彻宵明。欢馀醉里成书易，纰缪何曾似子京。
别长安诗·其五
作者：孙星衍
朝代：清
体裁：七言绝句

曲名新谱句新裁，声妓传呼起夜来。感激明珠盈十斛，买将歌笑为贤才。
别长安诗·其八
作者：孙星衍
朝代：清
体裁：七言绝句

醉罢长安又万年，兰陵美酒入春筵。风流两令同乡县，不放青莲市上眠。
别长安诗·其六
作者：孙星衍
朝代：清
体裁：七言绝句

镇日琼筵锦瑟傍，人言书记倚疏狂。黄金掷得休嫌重，只费长门字数行。
别长安诗·其十
作者：孙星衍
朝代：清
体裁：七言绝句

红桃如锦一山明，韦杜春波处处生。宝马连钱时倚玉，要看掷果出春城。
别长安诗·其十一
作者：孙星衍
朝代：清
体裁：七言绝句

城南风日入秋清，忆得携朋落拓行。雁塔䏈吟一长啸，本来李杜不题名。
别长安诗·其十七
作者：孙星衍
朝代：清
体裁：七言绝句

云山须作少年游，处处韶光要客留。灞岸春风石城月，梅花应笑柳枝愁。
别长安诗·其十三
作者：孙星衍
朝代：清
体裁：七言绝句

暨阳太守最相思，爱我虫书学未迟。莫笑当场汧国传，争誇薄倖趁年时。
别长安诗·其十二
作者：孙星衍
朝代：清
体裁：七言绝句

濠梁公子信才豪，迎客仙游一石醪。感我琳宫借兵法，飞渠三日凿城壕。
别长安诗·其十五
作者：孙星衍
朝代：清
体裁：七言绝句

识字时时一座倾，著书往往食前成。傍人漫说狂如故，北海如今荐正平。
别长安诗·其十六
作者：孙星衍
朝代：清
体裁：七言绝句

一片行云滞去车，踟蹰回首日将斜。怜才不独汪伦好，送客长安第一花。
别长安诗·其十四
作者：孙星衍
朝代：清
体裁：七言绝句

觅句临书事事忙，怜君剧县得池阳。曾因勺药开三径，看到莲花似六郎。
别长安诗·其四
作者：孙星衍
朝代：清
体裁：七言绝句

廉访华筵敞翠微，姚黄魏紫斗芳菲。元都观侧人如海，不看金貂看白衣。
前孙公园有宅一区中多变怪居者辄被揶揄以去自予移居怗然无恙庭前枯松复生因属野云作图并缀小诗于上方·其一
作者：孙星衍
朝代：清
体裁：七言绝句

郑公书带天生种，田氏荆花再发春。只待著书人一到，东风吹活老龙鳞。
前孙公园有宅一区中多变怪居者辄被揶揄以去自予移居怗然无恙庭前枯松复生因属野云作图并缀小诗于上方·其二
作者：孙星衍
朝代：清
体裁：七言绝句

竟夕元亭屏客踪，未妨才鬼一相逢。空疏都恐同王弼，也避先生笔舌锋。
割麦词
作者：孙星衍
朝代：清
体裁：古风

大儿要镰童拾穗，老夫来看欢出泪。今年已乞贷主迟，明日还招啬夫醉。溪头黑雨连夜过，室中拍拍生飞蛾。蝗生中田有官扑，不似飞蛾飞满屋。墨阴十日卧穗红，食之吐恶伤心胸。天乎罚民亦须养，隔岁榆皮不曾长。明年得活任汝生，更无馀粮入官帑。飞蛾伤麦尔谁诉，夏税来催打门怒。
匡庐识面图为胡雒君作·其一
作者：孙星衍
朝代：清
体裁：七言绝句

千里探奇汗漫行，皖江云入豫章城。庐山自有先生到，不许匡君占得名。
匡庐识面图为胡雒君作·其三
作者：孙星衍
朝代：清
体裁：七言绝句

万壑千岩尺幅收，白云盟在愧閒鸥。我寻五岳才登四，试展生绡作卧游。
匡庐识面图为胡雒君作·其二
作者：孙星衍
朝代：清
体裁：七言绝句

搜讨名山为注书，傅阳原似古时无。约君近访安丰岭，一补人閒禹迹图。
十一月廿一日庆方伯过常州属题萸湾泛月图即次元韵奉送入觐·其一
作者：孙星衍
朝代：清
体裁：七言绝句

金阊亭畔手才分，又值扁舟访戴人。一夕兰陵同剪烛，浑忘霄汉与沈沦。
十一月廿一日庆方伯过常州属题萸湾泛月图即次元韵奉送入觐·其三
作者：孙星衍
朝代：清
体裁：七言绝句

大海浮萍易合踪，朝天莫惜去匆匆。谁摹李郭登舟处，添个神仙入画中。
十一月廿一日庆方伯过常州属题萸湾泛月图即次元韵奉送入觐·其二
作者：孙星衍
朝代：清
体裁：七言绝句

镫火杯盘共一杭，最佳风味在鲈乡。饶他邗上三分月，可抵江南一片光。
十一月廿一日庆方伯过常州属题萸湾泛月图即次元韵奉送入觐·其四
作者：孙星衍
朝代：清
体裁：七言绝句

赠行东阁折梅华，有脚春回未有涯。不系舟中重话旧，知公节钺又传家。
十月十一日巡视曹单河防作
作者：孙星衍
朝代：清
体裁：七言律诗

平沙风紧射征裘，近腊冰澌尚急流。两戒忽分南北亳，一抔须障兖徐州。居民俭岁输薪束，候吏寒更报水邮。龙节一双来泽国，可能当食不纡筹。
十月朔日曾都转招饮休园分韵宇字
作者：孙星衍
朝代：清
体裁：古风

芜城万井喧，秋色浩无主。怅然登临兴，招此今旧雨。名园倚幽僻，胜境隔尘土。灌木不记年，霜花尚盈圃。兹堂屡易姓，传舍鲜宁宇。当时金谷宴，可有鲁儒腐。高台倏将夷，青史阙无取。使君雅敦素，太守笃耆古。澄清郁奇志，俛仰思小补。移尊就空旷，清尚屏幢羽。廉泉设醴饮，经济助谈麈。吟诗寄情耳，聊用压韩杜。
华秋槎司马北山旅舍图
作者：孙星衍
朝代：清
体裁：七言律诗

葛仙墓下白堤前，廉吏栖迟屋数椽。孤负陶潜三径菊，料量刘宠一文钱。琴书课子青镫畔，风木思亲夕照边。他日匡山读书处，流传佳迹胜平泉。
华秋槎司马观瀑图
作者：孙星衍
朝代：清
体裁：七言律诗

不买青山但观瀑，使君风味尚书生。岩如翠黛窥帘出，官似神仙着屐行。却对急流思勇退，谁从高处更扬清。披图我愧征尘满，何日来听万壑声。
单父塞河诗·其一
作者：孙星衍
朝代：清
体裁：七言律诗

一卷河渠手重开，防川此日为低徊。谁知都水行河去，翻似高人荷锸来。讵假长茭和玉瘗，径须捧土障流回。亳殷从古嗟昏垫，先事何人与捍灾。
单父塞河诗·其三
作者：孙星衍
朝代：清
体裁：七言律诗

贾策于今未合宜，上流筑堰竟相持。黄金与土真同价，沧海为田只片时。比户视民犹按堵，看山容我又支颐。自来河势同兵势，祗要争先一著奇。
单父塞河诗·其二
作者：孙星衍
朝代：清
体裁：七言律诗

功成不日听舆讴，红旆巡工下绿畴。晓垤人如春蚁出，夜堤灯似烛龙游。放晴天与经旬便，输秸田仍一倍酬。极目东南风浪恶，江乡谁与绘民流。
又荅船山翰林
作者：孙星衍
朝代：清
体裁：七言绝句

十丈尘中触热驰，何人博得画兼诗。前车好作登车鉴，不在平常醉坠时。
又题邓尉探梅图·其一
作者：孙星衍
朝代：清
体裁：七言绝句

已盟鸥鸟卸银鱼，水色山光黛不如。却笑孤山太孤寂，要看红袖折花初。
又题邓尉探梅图·其三
作者：孙星衍
朝代：清
体裁：七言绝句

风泉声里管弦清，锦翠丛边雪月明。高卧东山閒未得，爱花心似爱苍生。
又题邓尉探梅图·其二
作者：孙星衍
朝代：清
体裁：七言绝句

沈烽静柝等閒过，艳曲尊前唤柰何。驿使纵传春信到，一枝不及万花多。
口占赠庄公子
作者：孙星衍
朝代：清
体裁：七言绝句

青山丝竹红楼梦，起为苍生却未迟。官若限年应更好，似君乐过少年时。
口占送万大令之官仁化
作者：孙星衍
朝代：清
体裁：七言律诗

岭南令尹今才子，谒帝承明结绶新。此去好成清白吏，别来休忆软红尘。酒倾岐路酲千日，花惹离愁过一春。桃李他时栽满县，琼楼须念忍寒人。
古诗
作者：孙星衍
朝代：清
体裁：古风

人为裸虫长，天意令冬蛰。食谷智而夭，真人学呼吸。圣贤参化育，衣毛复餐粒。哀彼蚩蚩氓，中年耄将及。我闻上古时，男娶待五十。后来习攻战，滋生以为急。伐性床第閒，煎燔自供给。积伤在方寸，何况百忧集。吾衰孔惊嗟，丝染墨悲泣。上寿焉可期，荣名亦空立。龊龊腐鼠馀，青紫莫争拾。圣人治性情，中和以为宝。禼教先人伦，箕畴法天道。诸子偏不中，一得自矜矫。柰何索虚无，解经杂庄老。浮屠出东汉，妖梦孰稽考。六朝暨唐人，滥觞饰浮藻。循环报恩怨，惑众使祈祷。岂知真天人，高识空入表。责已怨自稀，无求物宁扰。不读非圣书，肯羡侏儒饱。遐稽有虞代，画衣当刑条。终身异章服，有类挞市朝。民固不畏死，法峻俗益浇。荀卿疑象刑，性恶识不超。麟游让生草，凤去惊胎夭。察物知天仁，则之自唐尧。仲由鸡冠客，蒲鞭且停操。后有李日知，永屏朴与敲。彼哉酷吏徒，妄拟执法萧。宿囚肆非刑，诬服由遮要。收帑始亡秦，五虐起有苗。尔后不足惜，坏此玉烛调。
古诗
作者：孙星衍
朝代：清
体裁：古风

富贵有不如，贫贱安足耻。向长所未知，死何如生耳。我知倦思睡，所恶扰之起。恬然就衾枕，冥漠如小死。耄期慕休息，大卧同一理。释氏想更生，神仙有蜕委。其于来去间，恋恋不能已。圣人见其大，凡物有终始。精神留著作，形质付孙子。况有庙食人，馨香阅千祀。为我报子长，易义不外此。
听莺图为恩观察作·其一
作者：孙星衍
朝代：清
体裁：七言绝句

碧草成茵柳似丝，一双莺立最高枝。使君别有关心处，试问春耕已及时。
听莺图为恩观察作·其三
作者：孙星衍
朝代：清
体裁：七言绝句

春来旧雨话烟霄，似为嘤声埽径邀。回首上林闻百啭，白云仙侣共趋朝。
听莺图为恩观察作·其二
作者：孙星衍
朝代：清
体裁：七言绝句

柳浪和声趁晓风，湖山清福比苏公。双柑斗酒民同乐，春在褰帷一笑中。
吴次升太守送牡丹至金陵却寄
作者：孙星衍
朝代：清
体裁：七言律诗

驿骑传花到恐迟，故人情重合酬诗。移栽堂北萧閒处，忆见曹南烂漫时。异种未容金作价，清风应与石相知。白门四月春如海，人爱姚黄第一枝。
呈谢玉中丞赐题先文介公殿试策二律次韵·其一
作者：孙星衍
朝代：清
体裁：七言律诗

万言射策掇科名，题品今逢一代英。鲁国衙官欣立雪，兰陵家学愧登瀛。元戎小驻旌旗肃，东阁閒情笔砚精。文字倍增风节重，清时大雅属公卿。
呈谢玉中丞赐题先文介公殿试策二律次韵·其二
作者：孙星衍
朝代：清
体裁：七言律诗

冰壶水镜比身名，戴斗才华压国英。爱日再来升岱观，润河千里到沧瀛。白云私幸传衣久，华衮全凭论史精。好把骊珠勒圆石，幽光隔代慰邠卿。
周驾堂给谏视漕天津兼权鹾使诗以纪事
作者：孙星衍
朝代：清
体裁：七言律诗

析津民吏尽欢腾，黄纸除书得未曾。轺传忽持双使节，头衔犹爱一条冰。女儿酒到仪俱却，学士盐行价不增。却称东方贫转运，运租船上作吟朋。
和胡云坡宫保师纪恩诗元韵·其一
作者：孙星衍
朝代：清
体裁：七言律诗

崧高今古迭生申，当代儒宗有替人。一卷遗经传似续，三槐奕世晋丝纶。白云望比天枢贵，乌鸟情通造化仁。请谥期过还赐谥，非常令典为耆臣。
和胡云坡宫保师纪恩诗元韵·其三
作者：孙星衍
朝代：清
体裁：七言律诗

燕翼人皆颂德芳，龙门我幸近清光。西曹胏石论宽猛，南国甘棠未剪伤。周甲年深增少慕，两朝主圣得臣良。承家又见孙枝擢，清白遗规慎莫忘。
和胡云坡宫保师纪恩诗元韵·其二
作者：孙星衍
朝代：清
体裁：七言律诗

九家撰述扬先志，乙部收罗契帝情。楹内纳书齐相去，殿中曳履郑公行。论邀文矣千秋定，谥取良哉一字荣。自是甘盘劳记注，戴恩追孝感交萦。
和袁太史除夕告存诗
作者：孙星衍
朝代：清
体裁：七言绝句

仙才绝代要传衣，却怪虫鱼著述非。天遣先生长住世，诗坛赢得替人稀。
咏古
作者：孙星衍
朝代：清
体裁：古风

粲粲羊叔子，守正靡所之。去之三家邑，攘羊来馈遗。受之惧伤义，不受内自危。埋羊待其败，事发众始知。我谓羊舌愚，君子宁独为。攘羊事不发，谁能辨嫌疑。
唐太守石殿撰先后假馆五松园有诗赠予次韵荅之·其一
作者：孙星衍
朝代：清
体裁：七言律诗

未到县车便乞身，抽簪犹惜鬓霜新。问奇不断门前客，投辖常留坐上宾。小筑数閒同传舍，一年几度值花辰。故交多占夔龙席，赢得江湖与散人。
唐太守石殿撰先后假馆五松园有诗赠予次韵荅之·其三
作者：孙星衍
朝代：清
体裁：七言律诗

一径留莎满客厅，几人看竹问居停。已凭钟阜为图障，直借青溪作钓汀。揽辔未酬宣室问，还山不负草堂灵。状元坊与文翁室，江左他时说聚星。
唐太守石殿撰先后假馆五松园有诗赠予次韵荅之·其二
作者：孙星衍
朝代：清
体裁：七言律诗

霜叶多时恋故林，云罗何处网翔禽。眼看弱柳风流在，坐荫长松岁月深。庾信小园聊独乐，杜陵广厦负初心。落英芳草门前路，平世桃源任客寻。
唐太守石殿撰先后假馆五松园有诗赠予次韵荅之·其四
作者：孙星衍
朝代：清
体裁：七言律诗

二顷何曾作远谋，营巢应笑拙于鸠。图书清閟萧閒坐，花月春江烂漫游。赚我名同残梦过，报君诗愧夜光投。到门一派春淮水，有约携觞共拍浮。
嘉平望日自泲上回兖州是夕大雪
作者：孙星衍
朝代：清
体裁：七言律诗

四番雪泽逐征车，归梦欣然对酒垆。他日飞蝗宁入界，明年春水早生湖。铺张东阁开诗境，妆点南楼作画图。孤负登临好光景，朔风向晓又长途。
圣人鉴忠谠授节来江漘
作者：孙星衍
朝代：清
体裁：古风

尚衣佐垂裳，㩁税无赢缗。永怀过庭时，重辟行马门。岂惟位业嗣，且喜清白传。衡门偶相访，倾盖若饮醇。既瞻江令宅，复游谢公墩。觞客筵屡张，哦诗笔如神。燕閒写作图，眉宇含古春。桂根在天窟，桐德参高旻。虽兼濠梁性，弥感恩遇频。潢池乍解甲，瓠子犹负薪。独抱经世怀，堪与知者论。当今赤心吏，谁似黄发臣。期公此开府，余复归垂纶。耆英倘入社，斑白逐后尘。
壬寅八月十一日夜西安节署终南仙馆步月听赵芝云弹琴作
作者：孙星衍
朝代：清
体裁：古风

秋河下映秋池清，中閒月出随波盈。烟中影结多时绿，风里辉流不定明。秋堂主人有仙骨，授简宾僚待秋月。珠履宵沾白露移，碧纱暮对青山揭。此时分照入千门，十二閒街静碾尘。断续城中传柝响，依稀楼畔捣衣人。银屏夜落横琴影，月底弄琴琴索冷。指上清光凌乱生，弦中商意分明紧。一弹秋月生波澜，再弹秋花欲语言。流萤乍落看还住，断雁将飞似更还。石阑前头百重树，叶叶枝枝化烟雾。楼阁疑浮海上来，风泉忽到山深处。曲终月淡天为高，何处仍吹宛转箫。一声约住流云影，万里鱼鳞艳不销。主人寻幽足幽思，何必东山挟声伎。君不见终南仙馆夜深琴门外，终南碧无际。
复与王采薇看月
作者：孙星衍
朝代：清
体裁：五言律诗

一夕长林响，全疑半岭眠。开帘逗怀月，灭烛对床天。肌冷伤愁髓，衣单湿夜烟。幽欢君莫忘，昨日是生前。
夜坐吟
作者：孙星衍
朝代：清

斜帘织月秋波纹，薄露压草生幽芬。玉阶美人抱书叹，珊瑚病慵堆绿云。复墙贴树团团影，荀令心烦自取冷。蜀桐囊涩挂新愁，唧唧暑虫吟石井。玉蟾洗林光漉漉，空堂《楚辞》不堪读。草肥兰瘦冲凉烟，石发游根被秋屋。横竹暮愁生隔邻，冰文簟孤吟骨惊。古梁雏燕梦离莺，割情如丝补天倾。桂叶暗输人鬓好，雨塘青帝年年老。
夜坐吟·其一
作者：孙星衍
朝代：清

斜帘织月秋波纹，薄露压草生幽芬。玉阶美人抱书叹，珊瑚病慵堆绿云。复墙贴树团团影，荀令心烦自取冷。蜀桐囊涩挂新愁，唧唧暑虫吟石井。
夜坐吟·其二
作者：孙星衍
朝代：清

玉蟾洗林光漉漉，空堂《楚辞》不堪读。草肥兰瘦冲凉烟，石发游根被秋屋。横竹暮愁生隔邻，冰文簟孤吟骨惊。古梁雏燕梦离莺，割情如丝补天倾。桂叶暗输人鬓好，雨塘青帝年年老。
夜坐寄友
作者：孙星衍
朝代：清
体裁：古风

明星摇空天，暗螀泣幽草。虚帘闭秋情，风枝听梳埽。之子隔衡宇，使我郁怀抱。东林月华迟，北牖夜凉早。沈忧对缸花，腹语中自捣。人生尽如此，彭咸亦须夭。保此青霞心，毋令坐枯稿。
夜坐怀吴二
作者：孙星衍
朝代：清
体裁：五言律诗

开卷思君久，缸花落纸燃。瘦应怜我在，寒欲到君边。忽忆醉歌处，惊看月露鲜。素娥如解语，不忍向君圆。
夜起步月偕妇王采薇
作者：孙星衍
朝代：清

残香掩空衾，出户夜凄绝。云背度月来，花梢逗烟出。幽行过篱影，微步上庭樾。婢仆各已眠，虚扉尚开豁。园空息群动，露响下林末。众青多争肥，艾气自孤发。各怀幽栖愿，颇欲避白日。君疴遂侵肺，我愁自沦骨。怪鹏藏深柯，长声竖惊发。回瞻虚帘下，镫冷小虫密。何时入名山，共子著书毕。
夜起步月偕妇王采薇
作者：孙星衍
朝代：清
体裁：古风

残香掩空衾，出户夜凄绝。云背度月来，花稍逗烟出。幽行过篱影，微步上庭樾。婢仆各已眠，虚扉尚开豁。园空息群动，露响下林末。众青多争肥，艾气自孤发。各怀幽栖愿，颇欲避白日。君疴遂侵肺，我愁自沦骨。怪鵩藏深柯，长声竖惊发。回瞻虚帘下，镫冷小虫密。何时入名山，共子著书毕。
天津令任同年招饮并柬胡同年观察
作者：孙星衍
朝代：清
体裁：七言律诗

酒波潋艳蜡烟斜，香案仙曹叶令衙。清梦再寻蓬岛路，黑头同插杏林花。皇州麦润随车雨，天路风回过客槎。犹对笙歌忆云水，六年痼疾在烟霞。
天津道中鱽鱼入馔口占
作者：孙星衍
朝代：清
体裁：七言律诗

盈尺银鳞入馔奇，故乡风物镇相思。来从江海交流处，去趁年光最好时。细腻不嫌多骨鲠，清华端不借膏脂。虚传八月还重出，郭璞神仙却未知。
季春上浣得雨偕汪刺史张州佐泛舟次韵·其一
作者：孙星衍
朝代：清
体裁：七言律诗

夕阳初展墨云收，喜见新苗绿满畴。薄宦心情閒似客，浓春风景澹于秋。永和会溯重三节，屯氏河馀九派流。草草行厨成雅集，幸逢李郭共移舟。
季春上浣得雨偕汪刺史张州佐泛舟次韵·其二
作者：孙星衍
朝代：清
体裁：七言律诗

深源轻出愧虚名，纡郁澄清揽辔情。捧檄有人同小谪，扶犁感我欲归耕。千家桂玉愁才减，一梦莼鲈去未成。差喜随车三日雨，行春村落有歌声。
宋孝廉以肆中周簋见示分俸购之口占奉赠·其一
作者：孙星衍
朝代：清
体裁：七言绝句

自携书剑走风尘，鲁鼎从君别赝真。不耐乘车惟戴笠，古今燕市有奇人。
宋孝廉以肆中周簋见示分俸购之口占奉赠·其二
作者：孙星衍
朝代：清
体裁：七言绝句

条冰清俸感恩隆，售取尊彝辨鸟虫。朱户何人誇锡卣，应知识字抵论功。
宿江上
作者：孙星衍
朝代：清
体裁：古风

朝行空江中，草宿空江里。江头一痕山，日入化烟水。波心月出天荡摇，欲上不上知天高。游鱼吹沙作飞雨，露气逼树分秋毫。橹声咿哑若惊雁，人语冲寒不能辨。横洲镫影红万条，接舵水纹明一线。渔歌入梦心四飞，忽复梦断歌声微。舟人摇客梦中去，魂在寒江醉吟处。
宿清黄交会口舟次口占
作者：孙星衍
朝代：清
体裁：七言律诗

一夕波涛宿水滨，八年尘土涴车茵。秋来病骨惊心早，南下河身障口频。开卷易忘行路险，求医难似济时人。黄花待我过重九，且向东篱醉几巡。
寄内·其一
作者：孙星衍
朝代：清
体裁：五言律诗

新恨都因梦，微凉不解酲。弱萤栖户动，飞露坠枝明。帐侧银钩落，檐虚玉马惊。芳心灰共减，隐几道书横。
寄内·其二
作者：孙星衍
朝代：清
体裁：五言律诗

蝉响动高梧，星低夜暗徂。疏霜生玉导，斜月觅金铺。壁静虫笺在，阑空雁帛无。鬓香销枕久，不耐晓吟孤。
寄洪大
作者：孙星衍
朝代：清
体裁：七言律诗

绝业平生亦有俦，异人卢霍待孤求。百年易冷名山骨，万里谁驰极塞头。独旦逖琨休辍舞，两贤蒙羿亦须雠。牛衣尚有长贫妇，为访腾空作远游。
寄洪大·其一
作者：孙星衍
朝代：清
体裁：五言律诗

莫去危阑北，斜当万里天。虚堂零竹雨，孤屋羃茶烟。断雁沈遥札，长踦上故笺。此时愁把笔，清泪透衣绵。
寄洪大·其二
作者：孙星衍
朝代：清
体裁：五言律诗

昨梦月先堕，星芒烛四更。影过花径失，魂入鹊群惊。落枕吟声苦，循衾暗露生。明朝碧山外，白道认孤行。
寄王生诗
作者：孙星衍
朝代：清
体裁：七言绝句

袖里桑经真故纸，眼中瓠渎又登台。萧萧白发华年去，可似黄流挽得回。
寒夜小饮次英梦堂相国韵·其一
作者：孙星衍
朝代：清
体裁：七言绝句

流水繁华梦易醒，谈空时爱语泠泠。重逢落魄长安客，可忆袍痕似草青。
寒夜小饮次英梦堂相国韵·其三
作者：孙星衍
朝代：清
体裁：七言绝句

那惜寒更醉似泥，江湖有约把春犁。闭门一夕迷花住，几处鸣珂应晓鸡。
寒夜小饮次英梦堂相国韵·其二
作者：孙星衍
朝代：清
体裁：七言绝句

小筑池亭避俗嚣，曾闻画壁为龙标。凤城若觅题诗处，便是南塘第五桥。
寒夜小饮次英梦堂相国韵·其四
作者：孙星衍
朝代：清
体裁：七言绝句

深谷幽兰气味孤，寄情潇洒似君无。栖林我亦殊凡鸟，暂借犹须百尺梧。
寒食出游
作者：孙星衍
朝代：清
体裁：古风

鸾裙行拖大堤暖，独燕背花飞自远。城南书客来觅愁，步屩只在林塘幽。坟头蠛蠓逐人出，却认生人作枯骨。花閒有楼空数层，残丝眯目愁孤登。麦苗低迷柏浓腻，绿云如烟染天地。原头春早花落多，二月踏尽如春何。花为颜，草为鬓。华年无多天亦吝，一月春归去年闰。
对句
作者：孙星衍
朝代：清
体裁：联

稚子无知走风雨；先生有道出羲皇。
对月
作者：孙星衍
朝代：清
体裁：七言律诗

隔帘当户最含情，半掩灯明半镜明。一度落如人小别，暂时圆比梦难成。空阶霜叶时成响，虚牖风琴自作声。惆怅尊前邀不得，关山如此又孤行。
对月荅室人作
作者：孙星衍
朝代：清
体裁：古风

待月月既出，含情柰月何。微风吹秋衣，对影如横波。下阶怯寒露，入室愁清哦。与子非一身，牵连抱微疴。空光媚幽夜，聊复舒双蛾。浮云若危槎，中有仙人过。我愿凌苍苍，携子招常娥。灵药捣果成，一饮生春和。道逢瑶池母，霜鬓衰鬖髿。桂蠹百回死，老蟾瘦么么。天上不可居，玉女寒峨峨。踟蹰忽中坠，似失朱颜酡。青山爱绿发，访道休蹉跎。此月千遍圆，百年亦投梭。浮荣安足珍，伐性恐已多。与子金石心，相期托烟萝。
将归江左作
作者：孙星衍
朝代：清
体裁：七言律诗

梦见归期巳有期，重看衰鬓惜归迟。官随病去愁才减，鹤共书还喜可知。尚厌浮名添俗累，幸无长物扰清思。仙都未抵东南好，花月春江载酒诗。
将抵金陵道中口占
作者：孙星衍
朝代：清
体裁：七言律诗

渐江千里忽思亲，五日轻舟抵□□。风信喜同潮信顺，客囊知比宦囊贫。书求多积惭廉吏，山不成游似俗人。欲抚祥琴最惆怅，草堂留我可经春。
小除日毗陵市中别洪大杨三醉作
作者：孙星衍
朝代：清
体裁：古风

千杯酬我上北邙，不及容我生前狂。千言相思寄行路，不及逢君得君怒。君来巷南笑拍肩，入市欲藉糟邱眠。官街隆隆塞宾从，酌酒还呼乞人共。乞人鹄面悬鹑衣，呼之惊顾行逶迤。胸无馀事得一醉，渐肯与我行天机。市桥来看立重足，更脱缨裾舞鸲鹆。我生志大不自量，非薄曩哲如秕糠。小儒不荅风射耳，爱我如君合心死。屈魂鲍鬼不可呼，我识二子今应无。三千年来复谁乐，六十日醉真吾徒。凡铅难烧石难煮，此胁应归浊醪腐。眼中绝业合有传，身后荣名苦无主。三更惜别各不知，欲去颠倒前相持。幽魂茫茫堕空阔，侧听乡语离多时。菰蒲萧萧梦中过，骨冷还疑枕君卧。
山左弥月望雨余入境过郯城费县宁阳连获甘澍喜而有作·其一
作者：孙星衍
朝代：清
体裁：七言绝句

急雨驱蝗坠作堆，郊原无际送青回。谁知直指随车雨，也为征人洒道来。
山左弥月望雨余入境过郯城费县宁阳连获甘澍喜而有作·其二
作者：孙星衍
朝代：清
体裁：七言绝句

才辞馆粲又壶飧，不信椒兰过有芬。我似郑庄粮不裹，非关人爱故将军。
山左道中
作者：孙星衍
朝代：清
体裁：五言律诗

驹隙犹馀感，乌私讵忍忘。得登天子陛，重到圣人乡。负米辞岐路，浮家泛一航。莫嫌行色俭，文史富连樯。
山斋晓起
作者：孙星衍
朝代：清

晓风吹檐丝，桐花落如剪。暗绿凝愁眉，湿红团泪脸。幂幂生竹烟，斑斑积阶藓。蝉躯换灵质，柏发易衰鬋。空帘感秋人，流光展书饯。
山斋晓起
作者：孙星衍
朝代：清
体裁：古风

晓风吹檐丝，桐花落如剪。暗绿凝愁眉，湿红团泪脸。羃羃生竹烟，斑斑积阶藓。蝉躯换灵质，柏发易衰鬋。空帘感秋人，流光展书饯。
山行·其一
作者：孙星衍
朝代：清
体裁：七言绝句

得得马蹄穿乱松，卧马倒看溪头峰。波停已横断烟白，月出尚带斜阳红。
山行·其二
作者：孙星衍
朝代：清
体裁：七言绝句

钟声初沈碧杉杪，细竹人家俯清沼。幽墙处处行挂鞭，恐有来魂觅长道。
嵩山古柏图次原韵为胡大司寇题
作者：孙星衍
朝代：清
体裁：七言律诗

尺幅秋斋悬翠影，双株香叶引鸾群。生来定合同申伯，题处何曾让右军。骨格峻留泉石性，画图寒带雪霜纹。嵩山柏共渔洋柳，一代龙门在白云。
幽居
作者：孙星衍
朝代：清
体裁：古风

閒禽有馀乐，相对鸣不已。石径衔梅根，风檐响柏子。空光隔帘青，落照入林紫。中有草元人，鬓丝垂两耳。
庆方伯以其尊甫尹文端公遗象及袁简斋王梦楼象合装成册又自写小象并写张船山及予象汇为一册属诗纪之
作者：孙星衍
朝代：清
体裁：七言律诗

传衣个个喜闻诗，绣佛人人愿买丝。雅集西园曾作记，风流东阁许重窥。三朝共写耆英会，半面真成旷世知。钟鼎山林各千古，后人须恨不同时。
庆方伯出尊甫尹文端公游摄山图属题次卷中韵四首·其一
作者：孙星衍
朝代：清
体裁：七言律诗

一代勋华垂汗简，六朝裙屐访青山。颠厓尚有题名在，父老犹思拥节还。落帽高情鸿印爪，笼纱诗句豹窥斑。东南巳奏平成绩，小试经纶在此间。
庆方伯出尊甫尹文端公游摄山图属题次卷中韵四首·其三
作者：孙星衍
朝代：清
体裁：七言律诗

胸中丘壑本无穷，亲仿三垣筑紫宫。千佛近依星拱北，万松齐捧日升东。灵泉珠泻奎章丽，绝壁天开辇道通。供张繁华都屏却，只留柏翠与霞红。
庆方伯出尊甫尹文端公游摄山图属题次卷中韵四首·其二
作者：孙星衍
朝代：清
体裁：七言律诗

铭恩鳌戴尚难胜，逸事开山问老僧。邵伯树存终古爱，羊公石立最高层。格天政岂誇三异，好士才皆擅八能。民隐绘图频入告，封章藏付殿中丞。
庆方伯出尊甫尹文端公游摄山图属题次卷中韵四首·其四
作者：孙星衍
朝代：清
体裁：七言律诗

西曹东国追趋旧，澹泊平生味共尝。轼辙交游都契合，韦平相业本绵长。主恩旌节今重建，舆颂江淮久未忘。开卷清风思吉甫，好传精白报当阳。
庚申冬日同人集一榭园阅十年矣偶属吴山尊学士题册有感旧游率赋二律即用唐陶山刺史元韵并以寄之时已巳年七月五日·其一
作者：孙星衍
朝代：清
体裁：七言律诗

十年陈迹散如云，高燕鲈乡忆夜分。井上已投佳客辖，座中思接令公熏。龙韬说剑惭初祖，虎阜栖神近故君。重到山塘旧游处，几人惆怅话斜曛。
庚申冬日同人集一榭园阅十年矣偶属吴山尊学士题册有感旧游率赋二律即用唐陶山刺史元韵并以寄之时已巳年七月五日·其二
作者：孙星衍
朝代：清
体裁：七言律诗

林亭临水又依岩，尚惜风光不越凡。揽辔久贻名士诮，回舟合署散人衔。看君雏凤游三岛，老我雕虫枕一函。拟向元龙床下卧，笑他宦海更扬帆。
廿九日同谭同年夜饮口占
作者：孙星衍
朝代：清
体裁：七言律诗

红烛弹筝酒似泉，几人同醉九秋天。但论素抱都惊俗，只隔缁尘便若仙。黄菊影添䏈坐处，青山盟在拂衣前。官閒自觉疏狂称，日满花砖得醉眠。
弇山中丞见示木瓜诗四首次韵奉和·其一
作者：孙星衍
朝代：清
体裁：七言律诗

是谁投我伴堂空，永好情添一倍隆。秋实有人成独赏，岁寒知尔更坚中。经时抱朴兼金价，他日调元上药功。恰称广平心似铁，不须梅惹赋才工。
弇山中丞见示木瓜诗四首次韵奉和·其三
作者：孙星衍
朝代：清
体裁：七言律诗

相于怀袖亦因缘，耐久交同竹柏坚。曾与提携休落手，不施雕饰竟朝天。根留中土疑云上，山忆宣城隔雁边。金粟前身谁省识，好离形相认方圆。
弇山中丞见示木瓜诗四首次韵奉和·其二
作者：孙星衍
朝代：清
体裁：七言律诗

雕盘玉案荐相期，一摘寒林莫怨迟。心比和圆能不转，味如谏果有馀思。求曾若渴虚长夏，热岂因人独后时。定恐东陵名近似，细从香气辨差池。
弇山中丞见示木瓜诗四首次韵奉和·其四
作者：孙星衍
朝代：清
体裁：七言律诗

楂梨香让久还闻，桃李情同重不分。作报商量清比玉，相扶容易步凌云。莫愁抱蔓随秋尽，须省伤根有客芸。看取华堂存硕果，主人栽得十年勤。
张君从海滨得吴天纪砖赠予即次来诗韵荅之
作者：孙星衍
朝代：清
体裁：七言律诗

听雨愁风卧病时，经旬不出董生帷。逢君楚尾倾程盖，饷我吴砖胜蜀师。两世交看陈纪在，百城书守晏婴遗。六朝古迹期同访，一路春花趁好姿。
张大守为予题半身小影次韵荅之
作者：孙星衍
朝代：清
体裁：七言律诗

江湖差喜一尊同，懒听高轩接钜公。曾子不妨生蜀国，步兵原可号江东。频来放棹非缘雪，自欲收帆不问风。后世相知傥相识，莫因名位薄杨雄。
张穆庵转运属题云在山庄图所写历下某氏园也·其一
作者：孙星衍
朝代：清
体裁：七言绝句

琅玕影入碧波纹，画里林亭竟属君。此日东南要霖雨，在山云作出山云。
张穆庵转运属题云在山庄图所写历下某氏园也·其三
作者：孙星衍
朝代：清
体裁：七言绝句

褰帷我亦到明湖，历下名园好在无。毕竟蘧庐同是客，千秋留得辋川图。
张穆庵转运属题云在山庄图所写历下某氏园也·其二
作者：孙星衍
朝代：清
体裁：七言绝句

只餐山翠与湖光，揽辔清风动路旁。若画使君行部处，一行堤柳一株棠。
归砚图为袁绶阶题
作者：孙星衍
朝代：清
体裁：五言律诗

一片澄泥砚，携来问字亭。摩挲思世泽，呵护有先灵。什袭仍完璧，传家伴一经。我怀吴将印，古篆想仪形。
徐民部所藏戴峄斗牛图
作者：孙星衍
朝代：清
体裁：古风

一牛藏威一牛突，一人操鞭一人蹶。达官行人逮走卒，呼声方喧鼓声竭。千年东绢黯残阙，人物森然动毛发。画家书家重神骨，想见落笔如落鹘。主人临池用心矻，运腕千钧托豪忽。羲之复生戴峄殁，华堂罗宾酒杯凸。雪地冰天避尘堀，论诗看画得津筏。世事牛毛付消歇，我闻清时兽不狘，劝君更写蛩负蟨。
徐沟道中九日偕舍弟题壁
作者：孙星衍
朝代：清
体裁：七言律诗

绵上山光望若烟，沤夷泽畔草粘天。黄华笑我忘重九，红叶愁程又一千。犹是负书脂后乘，可惊中夜著先鞭。再来应有纱笼壁，今日题诗其阿连。
得兮中所作已白钟次苏文忠石鼓歌韵作诗纪之
作者：孙星衍
朝代：清
体裁：古风

陶唐推律正建丑，磬击后夔瑟瞽叟。笙镛閒作和人神，金石谐声感飞走。五钟难觏失先型，二典犹传在人口。周家考工重稽古，羲氏世官宜有后。省文兮中羲仲同，铭字庚庚得三九。前追史籀失斯喜，后压邈隶轻颜柳。推求铣舞合古度，夹钟辰应卯值斗。购之不惜金满籯，饷我还同印悬肘。平生耆古比昌歜，真赝从谁别苗莠。或疑已白即纪侯，大去国心存孝友。全宗季弟遣微子，舒难贤臣无斗㝅。金壶注诫慎驽马，铁画遗文见科蚪。文人追孝用侃喜，子孙永宝祈胡耇。世衰宗器讵长保，郑国鼋尝晋獒嗾。当时神物避兵燹，出土奇珍夺尊卣。村夫野老不识丁，熟视离娄等矇瞍。强寻颉字作皇辟，伪造禹迹迷岣嵝。我营居室先宗祧，追远犹惭德归厚。千年至宝人鬼歆，再拜陈辞嗣孙某。铜山金穴岂足恃，过眼烟云化乌有。不须什袭饰金玉，亟与特悬求栲杻。杨雄博物习雕虫，宣圣考文穷画狗。迩来解组作寓公，已免漂梗思土偶。抱之肥遁老空谷，藉校古书期皓首。露盘金狄本没字，伧父遇之从折掊。尸臣官邑张敞释，郡国鼎彝洨长取。光浮红翠欲成虹，质带泥沙先刮垢。升堂便作分器陈，传世方期挈瓶守。施诸猛虡震趪越，细认追蠡未消朽。吾翁瞿铄近九旬，进爵摩挲丐眉寿。
得吴太守书却寄
作者：孙星衍
朝代：清
体裁：七言绝句

图贼筹兵仗笔端，故人憔悴乍迁官。山居不识干戈动，犹向曹南乞牡丹。
得周虢叔钟歌次韩昌黎石鼓诗韵
作者：孙星衍
朝代：清
体裁：古风

铭功彝器古人重，乐县在御工升歌。八分改隶变仓颉，九千讽字存萧何。兹钟周馀出西虢，如见禹鼎如兑戈。轮囷压载力难抱，青翠入骨谁能磨。奇文可读费讲解，至宝偶获非搜罗。昔闻西伯询二虢，奉嶂髦士皆峨峨。鸡斯赎罪入天府，凤羽表瑞来岩阿。铸金自欲子孙守，假器或恐神灵呵。周公尊师谥可考，史籀下笔体不讹。画沙分明爪落隼，悬针纤瘦文成蝌。年深列虡想追蠡，响应建鼓争鸣鼍。区区后世弃车辅，绵绵伐国寻斧柯。百钓重器土埋质，千年往事机投梭。可怜古乐尽弛废，谁见端冕来委蛇。尸臣鼎出问张敞，幼妇题后传曹娥。我曾访古入函谷，近复引疾归江沱。家徒立壁似司马，地剩片石寻光和。埋头故纸独扃户，败兴歉岁仍催科。眼明一见径须购，手拓百本宁嫌多。有情曾闻泣金翟，没字空复嗟铜驼。知音幸顾声价重，妙制岂任烟云过。携归宗祏世永宝，参校虫篆朋相磋。升堂似睹虹贯斗，渡水忽惧蛟兴波。楚人得弓事偶尔，鲁国取郜礼则颇。投珠匪暗庶得所，挈瓶有智期靡佗。魏绛无功尚忸怩，展禽别赝难㜝婀。土花未脱半漫灭，水墨不厌相挼挲。从谁莛撞发清韵，令我才尽犹长哦。陈庭何必雊雄雉，出地偶复同双鹅。有严在上翼在下，得纯亡休福不那。琳琅金䪥日环列，布素茅屋忘坎轲。家珍荐庙抵圭瓒，神物在世光山河。人生如汝寿坚好，百年过半非蹉跎。
得洪大书
作者：孙星衍
朝代：清
体裁：古风

故人书来不能奉，心如波涛忽惊涌。持书怪我颜色移，急视泪眼翻昏眵。书中愁多一月并，手不拆书心已省。嘑童起立复坐思，发视却寄城南诗。苔衣绿暗不能浣，藉草只忆扶肩时。君家小童亦孤矫，并载从予摄山道。君今忆我爱及乌，童亦依人似飞鸟。酒徒午日各自归，历历梦我长河湄。明镫作花不一语，暗室起步空千回。菖蒲割肠榴血色，艾叶疗愁不堪食。知君背客独棹月，酹我千觞屈魂侧。
得赵文敏所书曝书二字以署书楼口占二绝句·其一
作者：孙星衍
朝代：清
体裁：七言绝句

三层阁拥百家编，腹笥何曾似孝先。薄宦廿年徒立壁，买书钱是卖文钱。
得赵文敏所书曝书二字以署书楼口占二绝句·其二
作者：孙星衍
朝代：清
体裁：七言绝句

思量故纸隔烟萝，拂拭凝尘返涧阿。他日不分南北阮，曝衣楼上曝书多。
德州偕吴学士严孝廉周刺史放舟卫河小饮次韵
作者：孙星衍
朝代：清
体裁：七言律诗

急流东去见层波，残暑初消换薄罗。屯氏河荒遗迹古，米家船小载书多。宦情渐比知秋叶，乐岁聊看合颖禾。六载平津真卧治，愧无循政入舆歌。
德州晤朱观察口占赠之·其一
作者：孙星衍
朝代：清
体裁：五言律诗

鲁酒惭佳客，仙舟缓去程。共消三伏暑，重叙廿年情。侨郡依棠近，官装载石轻。古梅花尚在，别后几枯荣。
德州晤朱观察口占赠之·其二
作者：孙星衍
朝代：清
体裁：五言律诗

家学传缃素，殊勋勒鼎钟。潢池能净埽，萍海竟重逢。老我飞腾意，输君磊落胸。无田亦归去，不待学为农。
惠山第二泉观鱼口占
作者：孙星衍
朝代：清
体裁：七言绝句

水底游鱼上碧天，山光日影共澄鲜。中泠未必清如此，妄被人呼第二泉。
愁夜
作者：孙星衍
朝代：清
体裁：五言排律

卷帘唯挂枝，启户或垂萝。苔积虫多思，墙倾月易过。腕消惊钏落，影瘦觉鬟多。頫书弹泪粉，对茗拂愁蛾。惭同相秦别，各染茂陵疴。拥翅鸡无响，心长柰夜何。
愁夜
作者：孙星衍
朝代：清
体裁：古风

宿愁如丝酒肠冷，病妇对床知夕永。镫青背壁菊入帷，卧隔生绡看花影。窗疏风露飞著身，嘅息渐与唫虫亲。把书入梦声在口，梦觉道书惊落手。
感事
作者：孙星衍
朝代：清
体裁：七言律诗

看人华屋已成墟，笑我青山未结庐。西第颂多惟裹足，南华事僻请焚书。折腰误欲烦彭泽，长揖终应听本初。却愧澄清虚志愿，芳兰当路有人锄。
扬州方立堂招饮作
作者：孙星衍
朝代：清
体裁：七言律诗

别绪纷纶话夜阑，故交郑重整杯盘。尊前落月随人到，鬓上新霜秉烛看。蛤蛎味边忘事易，鲈鱼风里去乡难。廿年陈迹依稀在，他日鸥盟未可寒。
扬州集方立堂斋中同汪剑潭金畹芳诸君作
作者：孙星衍
朝代：清
体裁：七言律诗

黄菊清尊夜漏微，贫交相聚尚依稀。何能奉倩生犹乐，只认秦嘉客未归。红烛照颜年少去，碧山回首昔游非。多因添作他时恨，小雨泥深梦款扉。
携酒上雨花冈饮醉复愒永宁泉作·其一
作者：孙星衍
朝代：清
体裁：五言律诗

寂寞荒台路，狂眠共子来。居人惊凿险，行客看檠杯。无复侵袍草，空生贴径苔。客心怀旧迹，交手步千回。
携酒上雨花冈饮醉复愒永宁泉作·其二
作者：孙星衍
朝代：清
体裁：五言律诗

路转知泉近，泠然漱玉琴。颓檐难列坐，危径更幽寻。露肘天风冷，钩衣竹翠深。原头莫招手，正尔作鸾音。
斋中四木
作者：孙星衍
朝代：清
体裁：古风

矫矫百尺桐，立根据孤岑。前有金井栏，后有车马音。繁条耀春华，密叶团秋阴。但须有琴材，何必伐作琴。幽兰瘦秋姿，众草矜华风。佳人惜孤芳，惆怅谁与同。托根谅无求，静植宜山空。莫生瑶池侧，旖旎修春容。年年贵侯家，金盆易新丛。种榆莫当庭，下有半亩竹。榆高多恶阴，风露不得足。丛萝附枝荣，直节自幽独。团团古栏桂，秋风发华滋。碧叶罗晓烟，幽香散凉飔。同是明月根，升沈异云泥。我欲持上天，高寒露无梯。素娥妒奇芬，不共玉宇栖。幸饶岁寒姿，耻学桃李蹊。折芳寄灵均，倘与荃蕙齐。
断狱方与归泲上道中口占
作者：孙星衍
朝代：清
体裁：七言律诗

林皋风景似南徐，雾湿红旌日上初。雀角未消还废舍，雪霙何事又随车。关心菏泽分流水，著手桑经一卷书。旅食匆匆辞授粲，尚惭肘后露金鱼。
新开河放棹柬章观察
作者：孙星衍
朝代：清
体裁：七言律诗

竹里途中忆六朝，新渠一例润肥硗。邺都水好谁能用，贾鲁功多怨自销。禾黍高低人放闸，溪山回互客乘潮。清淮闻道须重浚，虑始人谁嗣郑侨。
新除山东督粮道之官口占
作者：孙星衍
朝代：清
体裁：七言律诗

一纸除书到驿亭，故山南望不胜情。别来鹤笑轩车态，听惯蛙忘鼓吹声。未信澄清关此出，转因温饱惜平生。从他厨传萧条甚，自有图书抵百城。
方观察招饮署斋时新葺绿雨山房次吴思亭韵
作者：孙星衍
朝代：清
体裁：七言律诗

病来书欲纳楹桓，作达输君酒盏宽。茅屋数閒重结构，蔀檐一路待全安。经纶花石真馀事，图写江山亦壮观。好继陈勋请疏浚，潮沟春水十分乾。
春及草堂看牡丹
作者：孙星衍
朝代：清
体裁：七言律诗

款门两度入芳筵，煮茗清谈屏管弦。笋味脆供微醉客，花光浓照半阴天。閒中世事抛身外，乐处禅机在眼前。回首曹南春似海，万丛不及一枝妍。
春感·其一
作者：孙星衍
朝代：清
体裁：七言绝句

黯黯羁愁枕手眠，征魂凄断买花天。一痕残照千丝雨，春色如人弱可怜。
春感·其二
作者：孙星衍
朝代：清
体裁：七言绝句

壁上新词网细虫，月寒灯尽背香笼。檀奴不返春空老，敲碎檐閒玉马风。
春日行部曹南道中即事·其一
作者：孙星衍
朝代：清
体裁：七言绝句

千株杨柳万株花，想见春山绿到家。不是羽书鸣驿骑，一宵魂梦在烟霞。
春日行部曹南道中即事·其二
作者：孙星衍
朝代：清
体裁：七言绝句

庞舍匆匆去恐迟，廉车心迹有谁知。褰帷一样看春色，不及江湖跌宕时。
晓偕庄公子舍弟至盩厔仙游寺观玉女房值庄明府自烂柴坪回纪游一首
作者：孙星衍
朝代：清
体裁：古风

苍烟合山麓，中有平田开。耕犊散不收，閒禽啄莓苔。五里转一村，村居始晨炊。非巢亦非穴，结构岩端危。人声杂鸟语，木末参差来。仙潭不知源，忽迸地底雷。千年洗山骨，峭若刀斧裁。潭边东西寺，略彴横崔嵬。十登九不渡，侧足心惊猜。颇闻飞仙人，过此常徘徊。石房自天构，箫声拂云回。清泉至今泻，月出疑来窥。我思二三月，片席坐不回。雨花飒然深，风萝半空吹。目读秘笈书，手浣平生埃。岩阿值贤宰，一笑倾尊罍。公子况已从，矫矫含仙才。阿连亦能咏，助我伸双眉。何如武林游，独往难重追。
晓坐
作者：孙星衍
朝代：清
体裁：古风

晓风吹檐丝，桐花落如剪。暗绿凝愁眉，湿红团泪脸。羃羃出竹烟，斑斑积阶藓。瓦兽对苍鼯，衔松下荒厂。蝉躯变灵质，柏发易衰鬋。空帘感秋人，流光展书饯。
晓征行
作者：孙星衍
朝代：清
体裁：古风

衣漉漉，雨黑来投主人宿。主人室，亡馀糜，家有屋，开门客我藉草眠。狐行跳空梁，马行啮草来枕边。男儿请缨当及时，金印挂肘须青丝。鸡胶胶，角咿咿。起舞暗影何皇皇，疏镫光已微。朝百甓，莫百甓，一夜壮志先头白。揽衣牵马急下堂，却对晓星磨剑芒。
晓渡乌江
作者：孙星衍
朝代：清
体裁：古风

日出江头橹声苦，咿咿哑哑杂人语。飞烟罥空灭复明，对面帆樯迷处所。舟人说事不解愁，惊起毅魄鸣啾啾。英雄失路古同愤，一夜梦斩淮阴头。只有碧流流不已，壮士闻歌发休指。重瞳背寒赤龙死，西风欲立一江水。
晓行句曲道中·其一
作者：孙星衍
朝代：清
体裁：五言律诗

山寒初断霭，月晓不收明。暗影出门见，羁魂达夜惊。树浓知鹊在，烟动识人行。无数涧花落，晨莺第一声。
晓行句曲道中·其二
作者：孙星衍
朝代：清
体裁：五言律诗

山雨纸钱尽，不知何处坟。细花行近见，丛筱踏才分。堤树留残蒂，湖波定晓云。生憎人事动，日气又絪缊。
曶鼎歌毕中丞席上分赋
作者：孙星衍
朝代：清
体裁：古风

陈仓石鼓昔初得，韩始欲歌辞不敏。伟哉斯鼎晚方出，坐使才人俊难忍。铸成二尺径四尺，字或如螭又如蚓。东坡欲读叹塞默，南仲如寻有讹舛。赖通六义求偏旁，颇涉百家知的埻。文云生霸合班志，以霸为魄差可引。又云赏马证许书，有赏无偿乃其准。推寻井氏得穆传，考验王居值京尹。同名不嫌或齐忽，去古未远犹称朕。信知穆后有共宣，不到周馀入猃狁。丰宫当时大祫禘，重器昔闻陪业簨。铭功示世真恢奇，覆鼏入门何�㲀。六卿无事饱公餗，同姓骏奔分社脤。百钧涵牛自腹阔，半面铸饕犹目眕。雷云旧制匝纠结，彩翠细文浮瘾胗。荐之仍几承以黼，佐以莞筵缋之纯。巧倕如过讶龁指，力士试扛曾绝膑。岂知楚问至郏鄏，早见秦谋动仪轸。子孙永宝嗟云云，匕鬯一惊忧惷惷。迁都巳谢挈瓶智，八泗还闻贡金陨。休屠出世先峥嵘，长翟模形亦轮囷。此时此鼎落何处，藏壑藏舟守其牝。咸阳原头赤流烧，渭水都前绿封畛。曾邻马冢势隉杌，留镇终南骨嶾嶙。谁云有耳竟沈埋，幸免折足遭牵纼。宣和大索究谁获，神物欲降须天允。时清一出世方宝，斗际多年气成蜃。庙堂之质古所惜，草莽如遗孰当悯。试雠经传识科斗，藉埽俗学喧蛙黾。泥沙乍脱尚斑驳，颜色骤开还□□。静思世事直奔驹，却爱字锋仍画隼。与君拂拭过铣璗，使我摩挲类珉㻒。焦山鼎存苦狭陋，吴郡地大空隐赈。灵岩之山水之涘，积翠疑鬟黛疑鬒。明驼千里好移致，锦罽十重宜载稛。讵因螭魅避光芒，要伴金仙置阑楯。钧金摩拓动都邑，阖县传看走愚蠢。便从物外与山寿，不共劫灰随数尽。高斋古色烛须眉，秘室清吟鉥肝肾。成诗或让侯喜奇，识字庶谢杨雄哂。
曹南督送赴楚官兵寄毕制府
作者：孙星衍
朝代：清
体裁：七言律诗

一篇墨守写辛勤，手署头衔上制军。作宦未深思入幕，谈兵渐惯当论文。萧萧车马辞曹渡，漠漠云山望楚氛。也似西师埽回鹘，盼公投笔树功勋。
曹南道中即事
作者：孙星衍
朝代：清
体裁：五言律诗

麦浪村村见，桑阴处处成。政平民物便，官定梦魂清。访古经雷泽，看花驻郡城。最嫌游未倦，旌盖促行程。
月夜自韩城至合阳访朱县丞口占
作者：孙星衍
朝代：清
体裁：七言律诗

满路泉声满壑烟，少梁山色暮芊芊。月疑安道门前雪，马作知章酒后船。县榻客来宵正半，哦松人喜秩新迁。菊花影里同怀旧，红烛清歌又隔年。
月季花
作者：孙星衍
朝代：清
体裁：七言绝句

已共寒梅留晚节，也随桃李斗浓葩。才人相见都相赏，天下风流是此花。
朱相国师招饮即席赐诗依韵和呈
作者：孙星衍
朝代：清
体裁：古风

直园天尺五，开径水一方。新阴改炎序，名花殿春芳。吾师坐论归，对此风日良。及门尽卢郑，接迹随求羊。清言挹箴训，雅集酬诗章。愿宏开閤风，不独由升堂。再推衢尊惠，视此醇醪觞。春风满函丈，饱德逾寻常。粗官守学殖，转粟勤输将。惧忝衣钵传，敢期竹素光。
李斯泰山石刻题后
作者：孙星衍
朝代：清

穆书失政和，猎鼓疑宇文。峄山会稽书，摹勒非其真。兹碑立榛莽，缺画鬼所扪。迩来碧霞宫，复遭野火燔。岂其坑儒魂，来报焚书冤。阿房三月灰，余焰犹复然。我言嬴秦罪，在废籀古文。改篆而篆亡，毁经而经尊。几令周孔字，禁抑不得传。非有叔重功，六义无渊原。堂堂李丞相，独著《仓颉篇》。奉诏写石旁，下笔整不偏。斥弃徒隶文，程邈讵敢干。法家尚刻削，此迹何真淳。试读《逐客书》，后愚而前贤。观其遘时屯，变本亦可怜。眇然访遗本，落落区宇间。爱此匪恤私，持赠友意殷。人身不及纸，完好无百年。楚人得失弓，达者忘其人。题名傥留世，何必归子孙。
李斯泰山石刻题后
作者：孙星衍
朝代：清
体裁：古风

穆书失政和，猎鼓疑宇文。继周数石刻，惟有斯篆存。峄山会稽书，摹勒非其真。兹碑立榛莽，缺画鬼所扪。迩来碧霞宫，复遭野火燔。岂其坑儒魂，来报焚书冤。阿房三月灰，馀燄犹复然。我言嬴秦罪，在废籀古文。改篆而篆亡，毁经而经尊。几令周孔字，禁抑不得传。非有叔重功，六义无渊原。堂堂李丞相，独著仓颉篇。奉诏写石旁，下笔整不偏。斥弃徒隶文，程邈讵敢干。法家尚刻削，此迹何真淳。试读逐客书，后愚而前贤。观其遘时屯，变本亦可怜。眇然访遗本，落落区宇閒。爱此匪恤私，持赠友意殷。人身不及纸，完好无百年。楚人得失弓，达者忘其人。题名倘留世，何必归子孙。
李盐政招饮次裘制军韵·其一
作者：孙星衍
朝代：清
体裁：七言绝句

绿酒波生烛燄斜，西沽有客正思家。吴歌绕座鲚鱼出，消得离愁住海涯。
李盐政招饮次裘制军韵·其三
作者：孙星衍
朝代：清
体裁：七言绝句

槎使虚传博望侯，运租高咏几经秋。诗人星聚行台少，对月同登庾亮楼。
李盐政招饮次裘制军韵·其二
作者：孙星衍
朝代：清
体裁：七言绝句

节钺增辉翰墨场，偶因按部揽春芳。梅花一赋惊才露，不信先生铁石肠。
李盐政招饮次裘制军韵·其四
作者：孙星衍
朝代：清
体裁：七言绝句

朋簪都似合延津，分手期敷四海春。莫学公孙餐脱粟，要开东阁引贤人。
李观察座中分赋 其一 䅤秧
作者：孙星衍
朝代：清
体裁：七言绝句

水中分种日中栽，画出江南锦翠堆。两岸翻车声尽歇，使君甘露应期来。
李观察座中分赋 其七 卖冰
作者：孙星衍
朝代：清
体裁：七言绝句

似雪寒光透苧衣，晶盘相对却炎威。只除天上条冰贵，卖到人间一片稀。
李观察座中分赋 其三 造酱
作者：孙星衍
朝代：清
体裁：七言绝句

覆瓶剩有著残书，三伏弆藏到腊初。此味由来胜盐豉，不知调鼎竟何如。
李观察座中分赋 其二 缲丝
作者：孙星衍
朝代：清
体裁：七言绝句

应机谁与展经纶，讶许文章触手新。只有素心同不染，茧丝辛若笑何人。
李观察座中分赋 其五 折荷
作者：孙星衍
朝代：清
体裁：七言绝句

卓午凉生绿水湾，碧筒豪饮几人閒。荷衣制就商量久，莫被簪裾赚出山。
李观察座中分赋 其六 浮瓜
作者：孙星衍
朝代：清
体裁：七言绝句

清泉手汲注磁盆，沁齿凉生碧玉痕。一㨾寒浆图一饱，青门何必忆朱门。
李观察座中分赋 其四 晒药
作者：孙星衍
朝代：清
体裁：七言绝句

茅檐赤日正暄妍，料检参苓入笼全。能活千人著千卷，不曾服食也延年。
桂林授经图为家方伯作·其一
作者：孙星衍
朝代：清
体裁：七言绝句

陔兰花发绕阶除，岫桂丛高近碧虚。亲授过庭经一卷，胜他晏子凿楹书。
桂林授经图为家方伯作·其三
作者：孙星衍
朝代：清
体裁：七言绝句

画里风裁露性真，天涯手足倍情亲。紫微仙署青溪宅，棣鄂花连一路春。
桂林授经图为家方伯作·其二
作者：孙星衍
朝代：清
体裁：七言绝句

北平世泽有渊源，早岁科名日下传。谁似吾宗能济美，三苏名重又斜川。
梅庄访陈华南郡丞其地本韩蕲王宅·其三
作者：孙星衍
朝代：清
体裁：七言绝句

浓翠交窗惜不摧，繁红经雨落成堆。牡丹到此难矜贵，只共山花一样开。
梅庄访陈华南郡丞其地本韩蕲王宅·其四
作者：孙星衍
朝代：清
体裁：七言绝句

为我招邀客到时，檐花声里坐论诗。桃源草草留宾日，那得知音共酒卮。
梅庄访陈华南郡丞其地本韩蕲王宅梅庄访陈华南郡丞其地本韩蕲王宅·其二
作者：孙星衍
朝代：清
体裁：七言绝句

清风遗阁挂藤萝，想见看山也枕戈。不是蕲王行乐地，荒凉台榭本无多。
楼上
作者：孙星衍
朝代：清
体裁：古风

楼雅牵愁啼近远，独客梦疏嫌怨浅。晓魂出户看流烟，露湿一星当泪眼。市声譊譊时断续，碎雾塞街檐角矗。卷帘结束寒扑衣，瘦雪初消瓦苔绿。平芜茫茫变台榭，似醉朱颜醒难借。前岁海棠今岁枯，东家女儿怨将嫁。
楼上倚声图
作者：孙星衍
朝代：清
体裁：古风

复墙沈沈井梧落，天上声来辨楼阁。楼头美人吹暮愁，一叶入户惊魂流。藕丝嫌单腕嫌弱，倒视墙根月痕却。银河侧注楼角西，听断虫响闻雅啼。秋心如烟收不得，露鬓凝光五更白。
次韵寄荅洪翰林
作者：孙星衍
朝代：清
体裁：七言律诗

咫尺乡园共结庐，中年作客比严徐。卢前我愧无双士，帝后君留第七车。糁绿场中弹指过，软红尘里闭门居。名山各有书千卷，莫畏人嗤博士驴。
次韵荅吉漕督
作者：孙星衍
朝代：清
体裁：五言律诗

雨过销残暑，天空见海暾。樯排疑隔浦，帆转不离村。丰岁看禾穰，欢声过市门。宦情聊复慰，犹是梦田园。
次韵荅洪稚存太史
作者：孙星衍
朝代：清
体裁：七言律诗

酒痕犹染旧时襟，相对居然鬓雪侵。结绶萧朱曾接踵，抽簪元白又䏈吟。及身易定千秋业，经世难灰一寸心。只恐未移麋鹿性，便游广夏忆长林。
次韵荅船山翰林见慰坠车之作
作者：孙星衍
朝代：清
体裁：七言律诗

惭愧奔车自坠车，翻劳宾客到门闾。求医幸得千金术，便废应成一代书。物有危机因力尽，命多磨蝎悔名虚。八驺纵有前头路，何似江湖戴笠初。
次韵荅阮芸台学使同年柬招即往历下之什
作者：孙星衍
朝代：清
体裁：七言绝句

芙蓉池馆报花开，驿骑传诗一夕催。不为时需访碑使，也应天与聚星来。
次韵赠张船山
作者：孙星衍
朝代：清
体裁：七言律诗

避俗君能戒独清，浮家我亦学逃名。但令人爱陶元亮，未必途穷阮步兵。中酒好忘经世志，著书聊遣暮年情。长安令仆多才俊，不用牛衣问仲卿。
正月一日
作者：孙星衍
朝代：清
体裁：古风

鹊群争枝日红敛，曙色隔帷青睒睒。兰膏向壁分晓妍，忆昨客至缸华前。爆声砰訇响深屋，小弟环阶起相逐。愁心已入香燄苏，绿鬓二十惊兰枯。病妻呻吟药烟袅，取冷披衣起颠倒。
正月十一日同黄小松司马至嘉祥山中访武梁石室画象小松作图纪游·其一
作者：孙星衍
朝代：清
体裁：七言绝句

石室千年为尔开，翠微访古共徘徊。高寒到骨清如许，却喜无人带热来。
正月十一日同黄小松司马至嘉祥山中访武梁石室画象小松作图纪游·其三
作者：孙星衍
朝代：清
体裁：七言绝句

把臂梁园近十年，雪鸿忽聚此山前。画图他日传佳话，金石交情翰墨缘。
正月十一日同黄小松司马至嘉祥山中访武梁石室画象小松作图纪游·其二
作者：孙星衍
朝代：清
体裁：七言绝句

一双石阙半埋尘，万树桃花孰问津。只有姓名先我到，摩挲疑是再来身。
残愁
作者：孙星衍
朝代：清
体裁：七言绝句

残愁袅袅中孤眠，门外流魂堕晓烟。小阁一层天万里，不知春绿到谁边。
残镫
作者：孙星衍
朝代：清
体裁：七言律诗

残镫明灭隔书帷，门外霜风动地吹。淅沥雨声愁不断，呻吟病骨痛难支。永怀茅屋将颓户，远忆扁舟涉险时。我拥温衾坐深阁，也须矜恤漫嗟咨。
水屋道人张以画幅见赠风景甚似竹里江乘之路因忆旧游口占二首题之·其一
作者：孙星衍
朝代：清
体裁：七言绝句

栖霞山下曾游路，水木清华画幅如。不为乌私愁未报，早抛簪黻换樵渔。
水屋道人张以画幅见赠风景甚似竹里江乘之路因忆旧游口占二首题之·其二
作者：孙星衍
朝代：清
体裁：七言绝句

廿载江湖落魄名，肯教局促了平生。他时会约骑驴叟，同向栖霞道上行。
汝南道中寄别熊存甫太守·其一
作者：孙星衍
朝代：清
体裁：七言律诗

怜才节度风流守，一代梁园大雅存。交到忘年惟北海，饮能十日共平原。连云塔引筇枝健，照眼花围烛树昏。如此胜游相失去，青山重叠水潺湲。
汝南道中寄别熊存甫太守·其二
作者：孙星衍
朝代：清
体裁：七言律诗

蔡东门道指平舆，开阁论心旧约虚。素旐白云归丙舍，碧溪红叶入匡庐。家无长俸能容鹤，车有连镳为载书。莫惮一帆风力便，待君同食武昌鱼。
江光一线阁次姚比部韵
作者：孙星衍
朝代：清
体裁：七言律诗

翠微一径入云斜，极目东南未有涯。江水白添连夜雨，岭梅红似半天霞。何年兰若迷陈井，终古青山属谢家。过眼韶光天爱惜，春寒留住十分花。
江宁道中作
作者：孙星衍
朝代：清
体裁：五言律诗

风雪金陵路，羁游未损欢。寒深怜劝饮，蔬薄记同餐。见水嘑看影，寻山约住鞍。仆夫愁路远，私怪客怀宽。
江阴舟夜同吕大作
作者：孙星衍
朝代：清
体裁：古风

明月虽不行，舟行月常在。披衣出船尾，已与郭门背。深林闪燐火，远树作人态。零露初无声，白此千顷菜。孤犬吠风影，征人语烟霭。惊鸿万里来，凉云忽破碎。幽虫各清叫，噫气满大块。凄然感秋心，振动不可耐。此行殊不远，作客同一嘅。返思宴居夕，坐惜清光晦。平生好探奇，欲出天下内。仙槎倘可乘，银河俨相对。
汪紫珊西园饯别图·其一
作者：孙星衍
朝代：清
体裁：七言绝句

莺啼花发节暄妍，重向邗沟泊画船。风景西园都似旧，再来秋柳又飞绵。
汪紫珊西园饯别图·其三
作者：孙星衍
朝代：清
体裁：七言绝句

文坛诗国斗名流，日近长安是壮游。十载交朋易星散，酒垆重过不胜愁。
汪紫珊西园饯别图·其二
作者：孙星衍
朝代：清
体裁：七言绝句

已别延陵又送君，骊歌岐路不堪闻。深情千尺春江水，可抵红桥月二分。
汪紫珊西园饯别图·其四
作者：孙星衍
朝代：清
体裁：七言绝句

宫阁新唫绝妙词，折梅他日寄遥思。知君定有鲈鱼梦，梦我东南理钓丝。
洪大守汪大守招饮梅花书院出九日行庵文燕图索题马氏玲珑山馆物也
作者：孙星衍
朝代：清
体裁：七言律诗

竹西风雅思前辈，花下壶觞又一时。金粟尚留身后影，蜡梅恰放岭头枝。坐看玉树频惊老，归啖鲈鱼各恨迟。谢墅马庄零落尽，几人好古共襟期。
洪大属题云溪一曲图并有黄大影
作者：孙星衍
朝代：清
体裁：古风

柳丝初长不盈把，竹马来穿绿阴下。三年柳色高入楼，白藤织笈看君游。东风吹条扑船尾，楼上春眸注烟底。溪头昔立双少年，对影璧合齐唫肩。桥南折枝赠桥北，露色奉坠春袍前。移家只思溪水曲，生小多情饮春绿。十年作客树十围，可惜春人去相续。门前还有渡客航，落日对户摇波光。丝青百里或千里，已曳远梦归溪堂。溪堂幽幽闭谁省，沙鸟閒来觅人影。巢林空复借鹪鹩，泛海何时聚蓱梗。我今客久亦厌山，伫忆孤棹空潭还。不忧缁尘损白袷，但恐镜沼非红颜。羁魂茫茫惜君别，一夜飞度春波阔。泥衣藓袜今尚存，岁晏更踏山阴雪。
润州舟次偕黄二作
作者：孙星衍
朝代：清
体裁：古风

溪回入村迟，汐至卸帆早。暗桨翻月波，湿萤抱风草。鳞鳞夕云起，漠漠水烟䙚。星芒落空潭，露眼出深筱。微闻棹歌远，稍辨角声晓。客程厌邅回，夜色赏清好。从君买扁舟，达性逐沙鸨。
清明
作者：孙星衍
朝代：清
体裁：古风

棠梨低飞杂蝴蝶，白袂红颜上坟立。酒香百滴持劝君，漠漠土花浇不入。古原日晚游人多，鸳裙凤带相经过。可怜异体隔哀乐，蜀魄自泣金莺歌。江云萧骚欲飞雨，一去西郊一南浦。居人泪尽不复来，月黑空呼鬼邻语。
渡河
作者：孙星衍
朝代：清
体裁：七言绝句

万顷长河剩半泓，海田转眼客心惊。浊流不信清如此，恐有波涛一路生。
游仙诗·其一
作者：孙星衍
朝代：清
体裁：七言绝句

天赋恬愉适性情，不须辛苦待丹成。周家卜世空千古，只抵篯彭过一生。
游仙诗·其三
作者：孙星衍
朝代：清
体裁：七言绝句

几年都厕困刘安，鸡犬升霄仰面看。未惯高寒仍倨傲，莫贪圭组作仙官。
游仙诗·其二
作者：孙星衍
朝代：清
体裁：七言绝句

玉楼成后急修文，禹篆周书半失真。我有绿章通帝座，神仙须用读书人。
游仙诗·其五
作者：孙星衍
朝代：清
体裁：七言绝句

何曾符箓究真诠，不管沧桑有变迁。闻道昆仑多视肉，吸风饮露便登仙。
游仙诗·其六
作者：孙星衍
朝代：清
体裁：七言绝句

劾召真灵尽渺茫，鞭笞鸾凤太猖狂。神仙不作和平福，怨鬼终寻费长房。
游仙诗·其四
作者：孙星衍
朝代：清
体裁：七言绝句

剩有西王识岁星，清都逸事记三生。分明天上偷桃客，辟戟人閒弄直声。
游摄山次江总游栖霞寺及虎穴寺韵
作者：孙星衍
朝代：清
体裁：古风

兹山吴楚望，古迹宋齐肇。小别四载前，重来三月杪。腾身入岩坳，飞步出林表。历劫几树存，排空万松小。舍宅今尚存，题名古逾少。繁华及春馀，浓香发清晓。红或锦缬然，白疑月华皎。溪香閟灵药，山静辨鸣鸟。未穷绝顶游，犹望空烟袅。吾衰取适志，勇退岂云矫。幸遇名僧谈，无嫌俗人扰。入谷亦不深，能使世虑捐。残春去何驶，满地惊飞绵。瞻眺故乡近，定省归思悬。爱此无心云，舒卷东南天。山回隔林薄，径转通人烟。蔬香胜肉食，茗酌非贪泉。伐木尚求友，宿桑匪栖禅。大还乏仙术，小隐逢尧年。
游摄山诗 其一 夜饮幽居庵
作者：孙星衍
朝代：清
体裁：古风

山寒依虚坳，孤月下危壁。竹里嘘惊风，尊前失狂客。翻翻鹊群动，露草明有迹。孤筇此中去，雏仆夜安覛。散立各不言，危蹲望疑石。荧荧平桥上，独影下空碧。藉苔温寒虫，据柏听霜�。仙灵呼不起，天乐散虚白。归视伴侣希，馀尊倒砂砾。
游摄山诗 其三 千佛岭至紫峰阁
作者：孙星衍
朝代：清
体裁：古风

连峰入幽怀，雾滑又孤往。苔枯不留爪，壁削正迎颡。升如挂枝猿，行避伏林蟒。阴厓笑声落，徒旅始惊仰。发吹空云边，带袅古萝上。何人凿山骨，千载不得长。因穷岩塔峙，遂造石宇广。微晖惨人颜，阴绿集古想。不见前后人，金仙坐秋朗。
游摄山诗 其二 憩桃花涧
作者：孙星衍
朝代：清
体裁：古风

寒旻澹良辰，缺月挂亭午。有怀思穷幽，折杖叩僧宇。天垂松青长，日薄塔黄补。薄掩岩上扉，林峦此幽阻。篁支袅相倚，梅骨寒自拄。当前涧深裂，却后壁斜竖。花根走红泉，树杪县白雨。想见三月时，溪声怨无主。心童尚作剧，足掉那敢頫。愿为巢枝禽，不忆山外土。
游摄山诗 其五 大风登栖霞峰偕洪大
作者：孙星衍
朝代：清
体裁：古风

客心何飞翻，晓视风色昏。松龙卧云涛，微见爪甲痕。孤怀有同屐，薄饮况一尊。披衣穿晨光，结束俭不温。疾风吹枯原，草断不得扪。揽袪足离地，十步犹孤奔。淮流动如丝，中有惊帆屯。从风去何忧，只落江上村。唫随波间龙，饮逐潭下猿。岁晏各忆冢，人气随朝暾。劝君时孤来，啄木空心魂。
游摄山诗 其四 白鹿泉值雨
作者：孙星衍
朝代：清
体裁：古风

尘生室幽幽，雨合溪濛濛。散行穷幽房，百步不一逢。竹肥蠹弹衣，萍偃鱼窥瞳。垂亭碧潭里，倚阁苍萝中。长廊走峰腰，埽翠迷烟空。遗啸入鸟语，堕魂寻霜钟。不知何年苔，键户生阴红。墙虚椒芬歇，沙薄虫响通。峡云空裴回，谁求赋幽踪。
游湖上玉泉灵隐寺及紫云金鼓诸洞口占即事柬宋助教·其一
作者：孙星衍
朝代：清
体裁：七言律诗

素食荒村病举樽，木绵衣重始知春。晴天高鸟宁依树，清水游鱼不畏人。如此湖山才放棹，曾抛身命去埋轮。得逢宋玉忘岐路，处处仙源好问津。
游湖上玉泉灵隐寺及紫云金鼓诸洞口占即事柬宋助教·其二
作者：孙星衍
朝代：清
体裁：七言律诗

喧和风日趁幽寻，却屏肩舆步翠岑。山面向人常变幻，洞门终古自深沈。杜鹃花放惊芳节，鸥鸟情多恋故林。归路松涛一时发，也应天籁为知音。
游茅山偕洪大作四首 其一 宿元符宫
作者：孙星衍
朝代：清
体裁：古风

琳宫镇山坳，高下飞轩棂。征鞍上盘盘，日暝客始停。遵途百劳忘，寻异千念盈。径微已三折，屋暗仍重扃。独上怯曳衣，孤行危建瓴。道士然炬来，开门导前行。静觉鼠齧松，微闻鸟梳翎。林空虎气逼，草滑蛇涎腥。山头白濛濛，寒气生夜明。犹被露华凉，远听风笛横。悄然步初还，游侣见自惊。幽房感仙踪，客梦冷易醒。
游茅山偕洪大作四首 其三 入蓬壶洞
作者：孙星衍
朝代：清
体裁：古风

一途走山腰，一径入地腹。华阳已参阻，玉柱复洄洑。兹游稍通人，所历亦娱目。奇峰讶孤竖，密理看斜矗。冬温蒸厚地，溜响滴虚谷。初惊石粼粼，始见沙漉漉。扪踪走妖怪，穴窍散蝙蝠。垂乳甘可餐，流膏滑难触。心疑转仙径，旷荡见平陆。居氓杂羲皇，村舍散花竹。道人见才讶，谓此足蛇蝮。微微湿氛腥，惨惨毒雾蓄。朋行勇蹴踏，我兴耻瑟缩。惜哉万丈窟，不继一寸烛。山灵厌搜览，居客怪劖斸。莫附�人忧，将贻谢公辱。
游茅山偕洪大作四首 其二 上大茅峰
作者：孙星衍
朝代：清
体裁：古风

晨策登危峰，峰危屏鞍骑。岩阿气候变，仆从神色异。目流衣边云，足滑崖上翠。陷知仙踪深，断若鬼斧利。回峦隐泉响，暗谷聚风势。蚁行信威夷，猿升亦凌厉。倒视白日悬，仰干黄云蔽。寒空四垂光，积气浮厚地。惟闻天鸡鸣，不见井蛙沸。静怀鸿荒始，远觉身世细。谁能逐轻尘，扰扰此中寄。
游茅山偕洪大作四首 其四 憩郁冈
作者：孙星衍
朝代：清
体裁：古风

寻幽转岩隈，携杖行数里。离崖树历历，出地石齿齿。群峰已低环，兹冈复孤起。山栖寡俗驾，客至道人喜。开门响丛筠，系马落松子。檐涩挂薜萝，阶荒合榛�。蕉心冷逾碧，茗味苦还美。星灯礼金仙，雷火合石理。遐搜已折屐，促坐况陈簋。念沈钟声前，影闭竹花里。耽奇怅将去，卧静想无始。遵路何茫茫，霜林乱红委。
游随园赠袁太史七首·其一
作者：孙星衍
朝代：清
体裁：七言绝句

五年客梦此山中，重过名园话不穷。惟有先生与开府，相逢教吐气如虹。
游随园赠袁太史七首·其七
作者：孙星衍
朝代：清
体裁：七言绝句

爱士人犹似昔时，刘叉多谢世人嗤。却怀知己生平语，无复才奇气尚奇。
游随园赠袁太史七首·其三
作者：孙星衍
朝代：清
体裁：七言绝句

山泉流涨入方塘，三径新开竹数行。孔雀窥人金络底，似知来客有文章。
游随园赠袁太史七首·其二
作者：孙星衍
朝代：清
体裁：七言绝句

小隐金陵即谢墩，春游长日任红裙。桃花十里人家种，欲拥诗仙上綵云。
游随园赠袁太史七首·其五
作者：孙星衍
朝代：清
体裁：七言绝句

等身诗卷著初成，绝地天通写性灵。我愧千秋无第一，避公才笔去研经。
游随园赠袁太史七首·其六
作者：孙星衍
朝代：清
体裁：七言绝句

赤城桃树倚云栽，越峤梅花逐蝶来。天与游山人斗艳，宗之颜色谪仙才。
游随园赠袁太史七首·其四
作者：孙星衍
朝代：清
体裁：七言绝句

一重云影一重花，金粉成围住紫霞。几代清凉输六代，又教山色弄繁华。
游黄山效庾信体·其一
作者：孙星衍
朝代：清
体裁：五言排律

兹山上古辟，千载几来人。丹泉濯游趾，晴瀑隔凡尘。壁裂才分径，松平半入曛。山花积疑雪，风鹄落如云。绝顶谁同上，高吟帝座闻。
游黄山效庾信体·其二
作者：孙星衍
朝代：清
体裁：五言排律

绿芳销更发，红叶叠犹深。梵香生作雾，仙乐听疑禽。石润如凝露，云鲜不结阴。穾崖天曙色，空壁溜宫音。到此冠簪贱，惟馀樵牧寻。轻身少方术，悬布愧登临。
湖上看牡丹
作者：孙星衍
朝代：清
体裁：七言绝句

春光浓入野人冢，曳杖閒游日易斜。满地繁红正零乱，牡丹只放二分花。
牡丹
作者：孙星衍
朝代：清
体裁：七言绝句

浓香艳质自天然，栽入楼台望若仙。应笑东君相识晚，不教开占百花先。
玉兰
作者：孙星衍
朝代：清
体裁：七言绝句

迎春开趁早春时，粉腻香温玉斲姿。容易阶庭长得见，人从天上望琼枝。
王广文沈公子招饮偕洪大看月作
作者：孙星衍
朝代：清
体裁：古风

沈郎饮客爱客狂，楼高百尺置百觞，白眼倒视天茫茫。王郎饮客爱客语，名理泠泠一挥麈。座中洪生工论古，我击玉壶君起舞。门前月出高挂城，屋底犹杂呼卢声。僮眠触屏烛花坠，主人情多执客袂。消肠腐胁不足辞，起听宿鸟行前墀。神兴出门足不知，对语清影扶松枝。城南古原旧游处，露叶萤光冷无数。洪生横绝意气孤，跣足先行不回顾。深林时有碧火然，人气一缕生荒烟。倒身看天向天卧，明月欲堕胸怀閒。此时霜落肌骨莹，酒力出与清寒争。星辰高高动风色，呼吸疑有天公惊。幽魂四飞窅如梦，木魅声寒出林空。知君驰归已神王，看我独往尤心动。人生几时乐莫违，倏忽老去羞儿嬉。新丛生枝故改色，君看今夕非前夕。古人虽存复何益，发白面皱吁可惜。
王观察于署中葺茅茨作诗次韵和之
作者：孙星衍
朝代：清
体裁：七言律诗

亭外岚光自廓如，窗前绿意未全除。戟门深处还调鹤，案牍清时又展书。蔀屋图民心事在，草堂容我宦情疏。论文日有高轩过，赢得青溪近结庐。
琼楼
作者：孙星衍
朝代：清
体裁：古风

琼楼隔青汉，美人如飞仙。开户月泽迷，折花埽流烟。篴心飘空濛，袅袅不得省。应有露脚来，秋衣一时冷。
病·目
作者：孙星衍
朝代：清
体裁：古风

西施嫫母久失真，妍媸过别天公嗔。今人碌碌古人在，此中那淂空四海。我今有眼青不能，白眼嫉俗宜为惩。天公弯弧射眸子，欲令狂生悔如此。岂因酒恶生红云，不为风酸落铅水。请对以臆目若言，公勿嗜饮罗烹膰。凝神寂虑壹气存，母耗尔精德之门。我闻大笑莫予侮，瞭眊胸中岂无主。张生不盲舜父瞽，世间病目那胜数。日月有食回清光，至理苟淂形骸亡。脑脂遮眼我何病，快意一醉犹能狂。
癸丑重阳日值日香山口占·其一
作者：孙星衍
朝代：清
体裁：七言绝句

树色炉烟四面环，平明策马翠微閒。问君可忆东篱下，自在看山不上山。
癸丑重阳日值日香山口占·其二
作者：孙星衍
朝代：清
体裁：七言绝句

逸兴登临几辈同，又怜佳节去匆匆。神仙上界班行肃，孤负天边落帽风。
登废寺千佛楼作
作者：孙星衍
朝代：清
体裁：古风

城东佛楼几年闭，塞径秋榛刺芒利。飞燐射屋乌啄墙，鬼风吹檐断佛臂。此閒非墓非战原，岂有厉魄号烦冤。青狸捧骨夜窥月，日气不到罗神奸。迎廊一僧病枯瘠，见惯妖踪讶人迹。老莎出户曲复斜，反锁空堂昼深黑。楼前惨碧竹作围，逼袖细影明寒晖。残霖滴阶渍幽血，败粉剥壁生阴苔。竹梢朦胧上无路，疑堕中宵梦游处。回头不忆隔世来，过眼复恐今生去。檐牙压肩楼脚摇，惊起穴栋千年鸮。屏声独立瓦争落，失势一坠魂难招。原头日落树苍莽，既下心神久恍恍。林端却顾寺角移，那得腾身立平壤。
登第一楼柬阮中丞
作者：孙星衍
朝代：清
体裁：七言律诗

曲苑夫容放欲齐，苏堤柳絮已停飞。回瞻玉宇千门近，平望吴山万仞低。高处元龙时独立，上头崔灏看谁题。他年想像平津馆，第一风流数浙西。
白公祠为任太守作
作者：孙星衍
朝代：清
体裁：七言律诗

白公堤上新祠宇，访古曾经展拜频。水利继成千载政，瓣香元有再来人。两朝诗老渊源合，三径园亭结构新。若问邹滕沟洫事，廉车我愧泽如春。
白桃花次韵
作者：孙星衍
朝代：清
体裁：七言律诗

也从萼绿證仙因，好与梨花作近邻。照水巳非前度影，和云莫辨去时津。懒回素面朝天阙，罢舞霓裳对月轮。五日清风三日雨，为他洗净软红尘。
百节相招同石殿撰陈大守偕余燕集制署令公子出拜赋呈一律
作者：孙星衍
朝代：清
体裁：七言律诗

木天追步许题襟，江国开筵又盍簪。同向行台看玉树，忽疑芳燕到琼林。传衣他日争先甲，听履中朝有嗣音。星聚东南依北斗，好添佳话在棠阴。
石琢堂殿撰北行留别一诗次韵奉荅
作者：孙星衍
朝代：清
体裁：七言律诗

已分横经又荷薪，名山未乞向平身。五云先后朝天客，一部旬宣假节人。有约莼鲈寻钓具，莫教尘土滞车茵。云岩别墅山塘路，孤负梅花在水滨。
神仙曲
作者：孙星衍
朝代：清
体裁：古风

海明䙚天云立空，悬珠结玉成仙宫。桃颜阿母双鬓蓬，裁帛夜寄东王公。莎罗作辔驾紫鸿，吹落笑语从回风。文螺之卮碧蒲席，白蛙如霜饭尘客。鲍鱼腥闻少灵骨，重雾媌娥唤刘彻。蘅芜枕暖梦不醒，明日密刺刑文成。
秋夜曲
作者：孙星衍
朝代：清
体裁：古风

月色如流烟，林光若团雾。露脚飞着青罗寒，幽虫四鸣不知处。前日一书回，今日一书回。一回开书一回瘦，窥镜但识双蛾眉。忆君去时叶初下，别后梧桐落如雨。清霜作秋天改容，况复红颜坐离苦。倚床欲奏鸳鸯弦，君今听曲何处边。微风凄凄不能传，更长睡短那可眠。海棠向夕愁清寒，桂花摇风飞满栏。幽魂初醒梦不返，恍惚凝睇青云端。青天冥冥雁声苦，君今不归何处所。云虽来兮不可攀，月虽明兮不能语。寒镫霏微背罗帏，照见壁上蟏蛸丝。书来字字有离别，此恨不诉君当知。眼过百事如秕糠，居人淳朴聚三五，口说上世遗陶唐。匆匆不及饱鸡黍，却笑旌旆前飞扬。出山恍惚问甲子，岁除已逼何奔忙。
秋郊口占
作者：孙星衍
朝代：清
体裁：七言绝句

未成村落两三家，古树霜寒立暮鸦。不信秋风最萧瑟，芦花起舞学杨花。
秦小岘观察春溪垂钓图·其一
作者：孙星衍
朝代：清
体裁：七言绝句

未必溪山得自由，临渊我亦爱清流。人閒不少鱼吞饵，又恐先生用直钩。
秦小岘观察春溪垂钓图·其三
作者：孙星衍
朝代：清
体裁：七言绝句

太液春明首重回，画图莫认子陵台。济时正要经纶手，且为苍生罢钓来。
秦小岘观察春溪垂钓图·其二
作者：孙星衍
朝代：清
体裁：七言绝句

芙蓉湖上拟垂纶，界石山前好问津。如此溪流深几许，可能容得钓鳌人。
移家金陵即事·其一
作者：孙星衍
朝代：清
体裁：七言绝句

自看双鹤掩柴关，静看浮云出岫还。不问苍生不携妓，谢公直是为青山。
移家金陵即事·其三
作者：孙星衍
朝代：清
体裁：七言绝句

经时无术惜才疏，检点空楼一寸书。北去心情浑不定，刀鱼放下忆时鱼。
移家金陵即事·其二
作者：孙星衍
朝代：清
体裁：七言绝句

绿杨风引到山家，拄杖寻幽日又斜。满地繁红正零乱，牡丹不放十分花。
移家金陵即事·其四
作者：孙星衍
朝代：清
体裁：七言绝句

翠微深处列华筵，碧涨生时荡画船。孤负水衡赀十万，归来尽用卖文钱。
立夏前一日赵味辛舟过吴门小集授书堂味辛与林远峰俱有作次韵和之·其一
作者：孙星衍
朝代：清
体裁：七言律诗

一棹江湖水接连，逢君刚举饯春筵。迟来未与耆英会，得句重䏈翰墨缘。鸥鸟盟寒甘鹢退，子规声好胜莺迁。春光似海留难住，独闭衡门画辋川。
立夏前一日赵味辛舟过吴门小集授书堂味辛与林远峰俱有作次韵和之·其二
作者：孙星衍
朝代：清
体裁：七言律诗

几辈重登李郭舟，细从华屋数山邱。人如鲁殿成遗老，水爱平江少浊流。过眼花开到婪尾，击鲜鱼早集吴头。未成归客攀行客，又向常州入润州。
细树
作者：孙星衍
朝代：清
体裁：五言律诗

细树流寒雾，空园积暝烟。梦销清磬后，愁在落花前。柏发春来换，苔衣雨过鲜。眠迟共嬴女，风露著唫肩。
耳秋山房招同人作消寒饮四首之一
作者：孙星衍
朝代：清
体裁：七言律诗

莼鲈风里去何由，自别青山又几秋。一丈软红谁把臂，十分浮白月当头。杜韩去后稀长句，嵇阮来时预此流。一笑相逢须茗艼，耳边虚斗蚁如牛。
胡雒君环山小隐图·其一
作者：孙星衍
朝代：清
体裁：七言绝句

曲曲青溪忆钓游，萧萧丛桂足淹留。旁人问讯陶潜宅，千仞山围万卷楼。
胡雒君环山小隐图·其二
作者：孙星衍
朝代：清
体裁：七言绝句

经学传家自安定，皋比夺席到兰台。蒲轮莫负求贤诏，小隐还招大隐来。
腊八日出游赠庄明府
作者：孙星衍
朝代：清
体裁：七言律诗

山光向晓杂阴晴，柳色知春解送迎。腊八日从游迹记，三千里放客愁轻。几人影共征鸿乱，半岭云添积雪明。拈得新诗报贤宰，年丰村落有欢声。
腊月十九日为苏文忠生日招集同人设祀五亩园次集中游蒋山元韵
作者：孙星衍
朝代：清
体裁：五言排律

文物开来者，神灵肯惠然。拜同庚子日，会仿永和年。钟岭寻游屐，秦淮记泊船。铸金思少伯，题象替青莲。梁苑怀前度，吴宫借左偏。犹龙归上界，驭鹤下层巅。福让三生慧，廉陈一勺泉。九州知诞日，千古惜生天。手笔期同辈，心香结篆烟。高寒回望处，玉宇月娟娟。
腊月四日偕王半庵庄恂斋舍弟仲璇游盩厔白龙池口占一首
作者：孙星衍
朝代：清
体裁：七言律诗

霏霏晴日晓风柔，山曲春生好试游。绿柳渐能迷寺角，碧莎相引到池头。鱼知人静时窥影，童喜泉清自汲流。俱是中泠江上客，故乡何日共乘舟。
自历下之官兖州道中即事
作者：孙星衍
朝代：清
体裁：七言律诗

骢马红旌静不喧，玉京回首忆高寒。三齐名士争投刺，一路青山送到官。使者车单如客过，圣人家近借书看。时清不用矜风节，惭愧儒冠换豸冠。
自江宁至和州途中作·其一
作者：孙星衍
朝代：清
体裁：七言律诗

断烟疏雨近清明，陌上花枝笑独行。一夜孤吟忆犀渚，两番别泪洒金城。空村病马惊风立，落日荒鸡趁客鸣。小住溪头最怊怅，春波如梦绿蘋生。
自江宁至和州途中作·其三
作者：孙星衍
朝代：清
体裁：七言律诗

王孙去后草黏天，䙚䙚游丝欲化烟。浅碧四山围款段，乱云一树挂秋千。渐忧壮岁如三月，可悟前生是隔年。灰蝶有心飞不去，豆花开遍野塘边。
自江宁至和州途中作·其二
作者：孙星衍
朝代：清
体裁：七言律诗

短笺裁恨与闺中，梦破征途怨晓风。药裹不灵生太瘦，愁城有味赋偏工。可能两鬓年年绿，惊见山桃处处红。记否劳劳别时语，索君诗寄北来鸿。
自江宁至和州途中作·其四
作者：孙星衍
朝代：清
体裁：七言律诗

穷交千里怅分飞，谁款家园旧雨扉。自谓过之今不及，阅人多矣子真稀。好凭采石为书几，欲践天门作钓矶。江北江南两愁望，白云幽桂素襟违。
自焦山放舟登岸仍次前韵
作者：孙星衍
朝代：清
体裁：古风

象山招人远目眈，破浪忽返江之南。胜游难得雪盈尺，快友应记人同三。中流回首望绝壁，天然画本王荆惭。八驺不换此寂寂，万瓦未醒居潭潭。鲸波吞山石欲裂，虬枝战风声正酣。漫空天花助禅悦，照座玉屑开清谈。剡溪既到忍回棹，焦仙有约当同龛。才名画饼岂足饱，世味嚼蜡无馀甘。江流有时杂澄浊，泉性自合分廉贪。鸿归寥廓弋空篡，树犹摇落人何堪。急图清浮屏尘俗，归途梦绕临江庵。
自随园登清凉山以不识路止·其一
作者：孙星衍
朝代：清
体裁：五言律诗

褰衣踏荒术，晓雾与山平。苔有古时绿，雪留天际明。野禽先客立，警鹤入烟鸣。指点幽栖处，风篁近有声。
自随园登清凉山以不识路止·其二
作者：孙星衍
朝代：清
体裁：五言律诗

著述予心壮，湖山公业成。閒门思剥啄，具黍语倾情。问径幽期惬，循途暮霭生。只疑峰到眼，谁识背山行。
舟泊扬州大雨三日夜以郭河阳夏霖图留赠曾都转·其一
作者：孙星衍
朝代：清
体裁：七言绝句

邗沟入夜水潺潺，雨在河阳画意间。却羡无心云一片，有时出岫又还山。
舟泊扬州大雨三日夜以郭河阳夏霖图留赠曾都转·其二
作者：孙星衍
朝代：清
体裁：七言绝句

结轶朝天喜盍簪，高斋话雨又题襟。待公此去趋宣室，问罢和羹问作霖。
花下独饮
作者：孙星衍
朝代：清
体裁：古风

幽人独饮宵闭门，起唤花月来清樽。樽深中摇碧天色，只惜月好无由吞。墙根幽花不厌贫，愁欲对语寒相温。绕花百匝枝在身，醉影贴地疑花魂。林烟坠空如绿尘，酒面冷洒微霜醺。西风吹园落叶奔，游蝶半老黄衣裈。时到旧处怀前因，寒虫近热弃不亲。倒身看花落月昏，更藉石发穷朝暾。
花开
作者：孙星衍
朝代：清
体裁：古风

一花才开一花落，门外车声殡声续。玉堂美人读道书，不放春色窥幽居。游丝初明日丝细，自爱清寒服朝气。古梁蛰燕亦避春，入室静对炉烟温。春风百万花舞骨，独瘗梅魂敛香雪。
苏文忠公寿宴诗在西安毕督部署中作
作者：孙星衍
朝代：清
体裁：古风

公昔手题太白真，我亦题诗为公寿。乾坤茫茫替人在，各有浮名挂星斗。河间开府雄文章，为公生日罗清觞。满堂宾从尽贤士，就中有客如公狂。公神犹龙去天际，画手思公会公意。阔达修眉一尺须，胸中尚郁如虹气。吟诗作赋亦偶然，有时弹冠复挂冠。一生不负范滂传，耻与俗士相周旋。秦中旧是公官处，八观萧条散风雨。东湖一片月如烟，披发骑鲸倘重遇。我家阳羡公所栖，慷慨自赋除年诗。江文通笔竟谁授，纪少瑜梦疑吾私。生年三十弄铅椠，不及秦黄愧生晚。诗成一笑公可闻，复恐来者思今人。
苏文忠祠堂图为秦小岘观察作
作者：孙星衍
朝代：清
体裁：七言律诗

千秋诗客有前因，手荐春兰到水滨。祠宇不摧人代好，湖堤无恙柳条新。嘉平终古思生日，循吏重来是后身。我愧褰帷难暖席，山阳水利属何人。
荅洪大醉后之作兼怀黄仲则
作者：孙星衍
朝代：清
体裁：古风

平林交柯复墙短，虚堂贮月不得满。停杯待月客入门，月色正落幽人樽。主人携壶客呼酒，倦仆已若寒鸱蹲。欢声满堂忽不乐，可惜长年付残烛。尊前花好只数枝，门外叶飘多覆屋。谪仙既死今再来，月魄暂掩非真亏。百年狂饮复兹夕，少别一刻无由回。人生快意如石火，别后相思泪空堕。壮心愁作四十人，不及红颜醉埋我。
荅滁州张秀才
作者：孙星衍
朝代：清
体裁：古风

邻花风吹过墙落，书客伤春不升屋。开椷忆客歘下堂，屋底秋菭夜潜绿。去年封书索诗赠，今岁诗来感君病。蛰燕初窥醉客厅，野棠自发寻医径。君来十日别一年，绕桉百匝吟空笺。来魂惧逐早潮滞，去梦已立昏镫前。青袍幽单发垂耳，远识夫君瘦相似。攀条只忆隔苑梅，欲寄红灰惜香死。我生识子已怨迟，便恐别久非青丝。吟愁呕心苦锋出，况忍减饭劳相思。碧山寥寥眼中路，我复题诗报君去。门关独忆羊仲踪，壁立谁媒马卿赋。
荅马秋药同年比部
作者：孙星衍
朝代：清
体裁：七言律诗

历下相逢酒共倾，忽闻北去曳心旌。螭头谒帝同时入，鸡舌趋朝作队行。未必官清逾客况，怕逢人说剩才名。五龙潭上䏈吟处，他日愁来数落英。
草庵携酒与王七至城上饮有怀洪大·其一
作者：孙星衍
朝代：清
体裁：五言律诗

草有百回绿，颜唯二十红。孤怀逐春暝，枯坐与僧同。行路知山简，沈名愧陆通。醉来须藉冢，醒骨白杨风。
草庵携酒与王七至城上饮有怀洪大·其二
作者：孙星衍
朝代：清
体裁：五言律诗

看水曾双立，登城空尔思。款关非故客，断树复新枝。独路飘蓬日，幽踪荷锸时。因君还置酒，浮蚁上深卮。
菊有同枝异色者红黄并放因属袁吏目为图口占纪之
作者：孙星衍
朝代：清
体裁：七言绝句

骈枝殊色斗浓纤，点染秋光费笔尖。如此名花耽隐逸，姚黄魏紫一身兼。
菊花
作者：孙星衍
朝代：清
体裁：七言绝句

傅延年是神仙侣，瘦骨疏香好自持。珍重花开金粟后，岁寒留取傲霜枝。
蒋大令官泰安浚岱顶玉女池得秦相李斯篆字残石见寄拓本索诗
作者：孙星衍
朝代：清
体裁：七言律诗

空摹遗篆笑申徐，访古输君兴不孤。一炬碧霞成瓦砾，千年玉箸未模糊。交希剩忆韩陵石，政美能还合浦珠。想见赏奇思胜友，先临日观望东吴。
蒋立厓丈自塞外归过大梁属题写影
作者：孙星衍
朝代：清
体裁：七言律诗

朱霞标格月容光，爱客曾开绿野堂。楚国烟波涵政迹，天山冰雪洗诗肠。相逢马上成今雨，归去鸥边有故乡。他日羊求应过访，苍松阴古鞠尊香。
薜荔馆联
作者：孙星衍
朝代：清
体裁：联

地占百弯多是水；楼无一面不当山。
西湖三舟图
作者：孙星衍
朝代：清
体裁：七言律诗

题诗读画尽名流，问水寻山数旧游。此地白苏留古迹，何年李郭住仙舟。一时胜赏千秋擅，万顷湖光尺幅收。我亦鸿泥馀印在，倩人添写诂经楼。
西苑校书即事次朱舍人韵·其一
作者：孙星衍
朝代：清
体裁：七言绝句

摘句寻章味久谙，重窥中秘字如蚕。游仙却胜张华梦，名姓分明在宝函。
西苑校书即事次朱舍人韵·其三
作者：孙星衍
朝代：清
体裁：七言绝句

研朱滴露数晨昏，细葛凝酥赐予均。问字子云长得醉，佣书崔亮漫言贫。
西苑校书即事次朱舍人韵·其二
作者：孙星衍
朝代：清
体裁：七言绝句

香案仙班懒散多，新凉一夕换衣罗。平明不为趋朝起，贪在芙蓉苑里过。
西苑校书即事次朱舍人韵·其四
作者：孙星衍
朝代：清
体裁：七言绝句

槐厅薇省接良游，客里逢秋且赋秋。犹有名山书未著，抽簪却待返沧洲。
诏予监司言事恭赋一首
作者：孙星衍
朝代：清
体裁：七言律诗

丹诏求言新令甲，监司封事旧章程。神羊一角犹能触，大鸟三年已不鸣。方镇尽知民疾苦，书生莫市直声名。他时揽辔踟躇甚，何策经时荅圣明。
试院即事次铁冶亭中丞韵·其一
作者：孙星衍
朝代：清
体裁：七言律诗

芸馆追趍记昔因，棘闱文燕过萧辰。绝无云处重圆月，大有年中后乐身。马帐生徒他日广，庾楼风景一番新。谪仙得住神仙府，未觉蓬莱隔世尘。
试院即事次铁冶亭中丞韵·其二
作者：孙星衍
朝代：清
体裁：七言律诗

一卧沧江五度秋，湖山重到忆清游。感恩令伯仍持檄，击节袁宏久住舟。政美不妨官有暇，才疏深愧志难酬。筹河积谷经纶在，借寇人思节钺留。
试香
作者：孙星衍
朝代：清
体裁：七言律诗

辟寒帘底渐氤氲，石叶拈来取次焚。银烛暗随灰一寸，绣衾虚借煖三分。离愁似尔都成缕，幽梦从他欲化云。曾为如兰人坐对，锦裀几日罢重薰。
诗三章·其一
作者：孙星衍
朝代：清
体裁：古风

凤皇尔何能，毛质欺四海。不及衔石禽，精诚死难改。山羊一角能触邪，裁形作冠当殿衙。白麟我谓可菹醢，世盛安用相骄誇。男儿自有志，江水亦有涯。涯空讵无旁，志大终不他。譬若金在镕，我必为镆铘。镆铘森芒一千丈，决云能开截流响。安能从汝绕指柔，正昼匿形如魍魉。
诗三章·其三
作者：孙星衍
朝代：清
体裁：古风

羲车何暆暆，微物各有求。隽才无长年，梦镜已白头。精气塞大明，遗蜕安足留。黄埃濛濛撒如雨，下辨齐州尽絙土。中天白日若不光，我浮其生让前古。吟诗作赋岂足论，后世知我勿以文。朝狂暮狂胸礧礧，复取醇醪自昏秽。朝愁暮愁衰色侵，只借粉蠹秏雄心。渊骞以后尽章句，入传莫复求儒林。
诗三章·其二
作者：孙星衍
朝代：清
体裁：古风

怀兰褐衣中，种兰无人处。折兰摧为灰，慎勿寄行路。芳草自有心，男儿亦有思。眼中天多地三尺，抽剑百遍行前墀。男儿虽有思，芳木自有心。青桐未伐更百寻，安用屈折扬徽音。子期叔夜去不反，九死莫作师涓琴。
读汉纪偶成
作者：孙星衍
朝代：清
体裁：七言绝句

梁冀初诛海内清，朱云何事欲捐生。杜门周协从容甚，却恐人知不屈名。
贵家谣
作者：孙星衍
朝代：清

华镫张中堂，白日走相吊。雌虹吸沱空，妖狸坐檐笑。主人朝醉溪谷中，花底衷衵偕秦宫。黄金堆盘夜争诣，明日斜封出私第。鸢肩倒曳狐尾衣，朝下望履矜光辉。閤门自畜马群富，令史更辱名儒为。鸣珂列戟一朝改，七贵三公复谁在。饶赀入籍充水衡，刺上恶名连四海。前颠后蹶各不看，去作愚鬼空心酸。田庐初与细民业，花石又入豪家园。君不见荣名千春子云宅，才如严徐志琨逖。堂中青鬓易数丝，门外绿蒿深一尺。
赋得讲易见天心
作者：孙星衍
朝代：清
体裁：五言排律

不读羲皇易，安知造物心。九家纷异说，真宰杳难寻。久静还生动，微阳渐革阴。似图观太极，如律审元音。数点梅初绽，方中月乍临。邹谈千字侈，弼学一言深。消息探从古，清宁测自今。圣衷通帝谓，编绝览书林。
赋得鉴不辞形
作者：孙星衍
朝代：清
体裁：五言排律

只有高堂鉴，长看似水澄。惟悬昭质净，不显照人能。与月分孤影，如冰薄一层。去同鸿爪过，来比露盘承。止别形妍丑，宁于物滞凝。环中谁得遁，虚受本非矜。应接原无碍，空明到上乘。清煇符圣鉴，日月比升恒。
赠孙志祖联
作者：孙星衍
朝代：清
体裁：联

申郑难王，叔然所学；先群后纪，北海之交。
赠张生次许漕督韵·其一
作者：孙星衍
朝代：清
体裁：七言律诗

争名何必向长安，湖海才高著眼看。文举再生应尔荐，郗超一到令公欢。翘材得似平津少，行路休嗟鲍照难。脱手新诗劳赠我，有人击节欲传观。
赠张生次许漕督韵·其二
作者：孙星衍
朝代：清
体裁：七言律诗

花外山光柳下风，扶舆处处得君同。飘零未必才空老，漫灭何妨刺鲜通。问字踏残庭雪白，论诗敲尽烛花红。休嫌仲蔚蓬蒿径，自有高轩接钜公。
赠汪春田太守南归·其一
作者：孙星衍
朝代：清
体裁：七言绝句

柳暗花明水拍堤，淮南一棹去如飞。漫愁此郡多逋滞，直为时鱼便合归。
赠汪春田太守南归·其三
作者：孙星衍
朝代：清
体裁：七言绝句

拂衣输与着先鞭，将隐何须负郭田。他日同寻旧游处，栖霞山馆虎邱船。
赠汪春田太守南归·其二
作者：孙星衍
朝代：清
体裁：七言绝句

板舆无恙鹿东存，试捡奚囊句又新。肯费心神婴世务，半园花石待经纶。
赠汪春田太守南归·其四
作者：孙星衍
朝代：清
体裁：七言绝句

阿城握手挈行厨，安德停骖待郡符。草草官场真咢梦，不曾沈醉在明湖。
赠洪太史
作者：孙星衍
朝代：清
体裁：七言律诗

秉烛论心已有期，尊前霜鬓认依稀。我惊驹隙三年速，君自龙沙万里归。折槛风流成盛节，埋轮心事有危机。不知此后方元白，可仗文章定是非。
赠钮大
作者：孙星衍
朝代：清
体裁：古风

钮生士而贾，游历齐鲁閒。手持江子书，访我逾数年。我时往河浒，备兵曹濮边。发书意想望，会合非徒然。朅来吴东门，把臂开心颜。赠我中都志，祖德在旧编。遇我于里门，醉我客舫䏈。出观所著书，指斥新附篇。说经何硁硁，腹笥殊便便。二徐赵宧光，茫如隔雾烟。我先穷篆籀，同志段与钱。思作石经稿，追仿三代前。秦邈徒隶书，附正体变迁。少温笔虽工，六义多乖愆。何以饷后儒，鸿都写千言。勤拳钮生意，箴砭俗识偏。说文非僻书，大哉帝命宣。下士有贾心，挟册思夤缘。赀郎皆贾人，贿赂通上官。谁能贡奇士，撰述朝章传。长揖莫釐峰，焚却范蠡船。
赠钱塘蒋大令
作者：孙星衍
朝代：清
体裁：七言律诗

早岁人传二俊名，老泉遗集好编成。客来三径风如昨，官与西湖水共清。跌宕琴尊他日事，团圞宾客故乡声。须知大海萍还聚，无柰云山感别情。
赠阿臬使·其一
作者：孙星衍
朝代：清
体裁：七言律诗

五年契阔忽升堂，邗水相逢忆去航。秋宪再新衣上绣，春风未著鬓边霜。曾栽东国棠千树，只饮西湖水一觞。交似醇醪言似玉，临岐此意肯相忘。
赠阿臬使·其二
作者：孙星衍
朝代：清
体裁：七言律诗

多时经席此因依，一路苔岑聚亦稀。交到袁丝论倜傥，情如平子契元微。盼公江国仍持节，老我名山再拂衣。此去经时迂阔甚，閒云不称九霄飞。
赵子昂画马歌在中州节署作
作者：孙星衍
朝代：清
体裁：古风

王孙画马爱马多，攒蹄婉颈眠青莎。此图奇绝独无匹，满纸愁云一龙出。锦鞯玉勒难为施，紫髯胡奴相视嘻。草痕连天接天外，万里长风忽相待。将随夸父逐红轮，直轶神夔蹈沧海。穆王敢乘不敢骑，骏骨困若盐车嘶。项王能骑苦无遇，一唤柰何徒易主。知音昔逢唐太宗，与之血战成大功。感恩至死意不足，昭陵化石犹腾空。不然桃林之山连太华，放汝清时乐闲暇。人閒壮士亦不羁，局促休教老辕下。
转粟北河舟中即事口占十首·其一
作者：孙星衍
朝代：清
体裁：七言绝句

嫣红露重捲牙旗，嫩绿风吹上柳枝。一缕名香两行烛，使君船过路人知。
转粟北河舟中即事口占十首·其七
作者：孙星衍
朝代：清
体裁：七言绝句

啼鴂声中绿树稠，乍尝乡味减乡愁。鲚鱼清饮如蝉洁，何事浮沈在浊流。
转粟北河舟中即事口占十首·其三
作者：孙星衍
朝代：清
体裁：七言绝句

潞水津关驻玉骢，阿连来往一尊同。不高官职閒云似，最好游行在半空。
转粟北河舟中即事口占十首·其九
作者：孙星衍
朝代：清
体裁：七言绝句

云母窗虚月渐高，夜深仙侣对拈毫。醉来尚有宗之共，玉树横眠覆锦袍。
转粟北河舟中即事口占十首·其二
作者：孙星衍
朝代：清
体裁：七言绝句

万轴绨缃映翠裾，问奇斗茗日无虚。五湖却笑鸱夷俗，只对红妆不著书。
转粟北河舟中即事口占十首·其五
作者：孙星衍
朝代：清
体裁：七言绝句

手版遗忘礼节疏，又看朝爽倚庭除。笑他大府持筹吏，也乞先生玉箸书。
转粟北河舟中即事口占十首·其八
作者：孙星衍
朝代：清
体裁：七言绝句

动地狂飙十丈吹，辟尘帘箔四边垂。睡乡自有逍遥福，梦见天清地旷时。
转粟北河舟中即事口占十首·其六
作者：孙星衍
朝代：清
体裁：七言绝句

拍浮日倚酒船豪，甘脆何曾餍老饕。一事江南较差胜，鼠姑时节已持螯。
转粟北河舟中即事口占十首·其十
作者：孙星衍
朝代：清
体裁：七言绝句

莼鲈堂上劝加餐，未到悬车要挂冠。从此收帆向南国，平江烟水接长干。
转粟北河舟中即事口占十首·其四
作者：孙星衍
朝代：清
体裁：七言绝句

咏史租船六七年，醉时判事醒时颠。乘槎试近高寒处，多少神仙羡谪仙。
辛未岁腊八前一日游焦山遇大雪信宿而返山僧借庵索诗用苏子瞻放舟焦山韵走笔付之
作者：孙星衍
朝代：清
体裁：古风

一邱一壑目所眈，何况名胜誇东南。兹山屡过不一到，望若海上神山三。穷冬病体幸无恙，裹裘瑟缩如僵蚕。凿山疑贼灵运惧，有田不归子美惭。江天万里动寒色，蛟龙百丈蟠深潭。登山拾给焦洞近，枕流高卧神魂酣。涛声激石壮心骨，松风入户侵笑谈。夜来飞雪照岩谷，琼瑶装饰金仙龛。佳辰腊八适相值，齑粥味胜膏梁甘。桑阴三宿恐增恋，中泠一酌原非贪。长歌趁韵才力薄，济胜有具衰年堪。诗僧高绝况同志，明春再访山中庵。
迂书生
作者：孙星衍
朝代：清
体裁：古风

迂书生，少小捉刀削六经，眼底五花烟雾横。苦心立言说经意，隔席爬痒指爪轻。巍巍高科那刺促，束阁陈言亲简牍。风闻例得入弹章，獬豸非邪亦善触。去年上书陈理财，科条细密烦安排。公门拜爵复几许，私室金溢光皑皑。七月河流走霹雳，飞鸿满郊不得食。黄金可成川可塞，问之不语坐默默。
送别
作者：孙星衍
朝代：清
体裁：古风

城开见春草，极此万里天。何不断征路，青青分道边。离程断还接，放手何能及。看尽陌头人，双辞复双立。君行路多岐，我心有因依。东风吹杨枝，百叶尽向西。鞭声鸣空林，知君去烟底。泪冷不得衔，风吹落眼尾。呼君莫回头，前有百里程。波明单骑影，华晚独吟声。独吟还独宿，梦识青山曲。一夜鹊声翻，惊魂落溪屋。酌我绿玉醪，开君瑶华音。窥杯见愁颜，投杯感孤心。
送吴学士还山用唐刺史韵·其一
作者：孙星衍
朝代：清
体裁：七言律诗

曾携采笔赋凌云，又咏扬州月二分。子舍去修兰膳絜，征衫来带御炉薰。中朝开閤今非昔，归路先鞭我让君。到日秋风及鲈脍，不辞行骑触炎曛。
送吴学士还山用唐刺史韵·其二
作者：孙星衍
朝代：清
体裁：七言律诗

昼锦犹嫌耀碧岩，素衣争肯落尘凡。径修封事陈乌哺，不问除书有凤衔。名岳再经游十日，古碑此去获千函。明年芍药花时节，有约金焦饱放帆。
送徐臬使之任江西
作者：孙星衍
朝代：清
体裁：七言律诗

石城双桨送行旌，春水三江比别情。曾否簪毫识承旨，居然投笔笑经生。淮徐坚壁纡筹久，陇蜀肤功唾手成。赢淂倾尊重话旧，万花影里碧山横。
通州视三弟于三角淀回舟口占
作者：孙星衍
朝代：清
体裁：七言律诗

泉州地僻守桑乾，累日壶觞得尽欢。千里一麾临海角，六年三度到河干。西堂春草劳归梦，北路车尘厌此官。凭仗徵兰有消息，高堂闻信一加餐。
邢佺山大令松林读书图
作者：孙星衍
朝代：清
体裁：七言律诗

苍松门外作龙鳞，著述中年渐等身。尔雅手增家学阙，西倾目验地图真。判除案牍横经籍，料理苍生对古人。我望关西传绝学，天涯相见即相亲。
郭文学以神庐图属题
作者：孙星衍
朝代：清
体裁：古风

莱国楼台无地起，幼舆丘壑自天然。青山可待巢由买，明月清风不用钱。蘧庐是处可容身，眼见朱门易主频。我亦山塘新卜筑，未妨舍宅学王珣。入画居然似辋川，梦游何必到琅环。为君更写平生愿，广厦应须有万间。
酒后步月
作者：孙星衍
朝代：清
体裁：七言律诗

捲地寒光起积烟，远山如梦失平田。稍看白雾萦天末，便有空江落眼前。星影碎倾霜树里，篴风冷断碧云边。酒肠诗思清如许，不信兹游骨未仙。
醉司命词·其一
作者：孙星衍
朝代：清
体裁：七言绝句

花果经筵此夕开，送神神去小徘徊。世间尽有寻常媚，不及临岐酒一杯。
醉司命词·其二
作者：孙星衍
朝代：清
体裁：七言绝句

来朝香案点朝班，几个神仙谪未还。若把酒泉誇上界，酒星也要到人閒。
重叠前韵寄方观察
作者：孙星衍
朝代：清
体裁：七言律诗

未妨盐铁议从桓，经术能兼吏治宽。司马园林非独乐，杜陵茅屋似山安。三三会恐追陪后，七七花开顷刻观。方牧清风只如此，岂宜笔笑德琳乾。
金乡城西北访汉扶沟侯朱鲔石室
作者：孙星衍
朝代：清
体裁：七言律诗

东缗城北古邱横，谁把桑经问九京。清兴忽来扪碧藓，野人相聚看红旌。扶沟功在名灰冷，菏水流枯路砥平。几度沧桑留片石，羊公一过不胜情。
金云庄比部得岳祠铜爵将归岳氏属题
作者：孙星衍
朝代：清
体裁：七言律诗

江山半壁长城坏，祠庙千秋祭器留。出土也应同碧血，传家原未抵金瓯。精忠有后宜无恨，神物逢君异暗投。把酒止浇坟上树，黄隆痛饮愿须酬。
针鱼觜望对江翠萝诸山·其一
作者：孙星衍
朝代：清
体裁：七言绝句

江豚翻波早潮突，独鹤飞迟觉天阔。收帆上岸客始惊，却视一舟轻欲没。
针鱼觜望对江翠萝诸山·其二
作者：孙星衍
朝代：清
体裁：七言绝句

山头晓寒收断霞，树影细碧如笼纱。狂风吹衣不得渡，隔岸青山谪仙妒。
长安得古印文曰孙喜与予小名同口占一律
作者：孙星衍
朝代：清
体裁：七言律诗

土花斑驳掩真朱，不在秦残亦汉馀。一代识君非冥莫，千秋得我是相如。随身便抵腰悬绶，压卷新排手订书。莫笑百年身似客，后来人爱倘因予。
长相思
作者：孙星衍
朝代：清
体裁：古风

天清月出镫如丝，中堂有客长相思。流萤风吹满纱碧，华池夜兴愁欲瘠，露迹荧荧拾遗魄。美人赠我枯桐琴，欲往报之青松心。君魂驰以南，我梦驰以北，吁嗟美人不相识。长绳入井汲月华，游丝罥空求落花。平林交柯路何窄，渌水荡地天无涯。长相思，独吁嗟。
长门召幸图
作者：孙星衍
朝代：清
体裁：七言绝句

流天明月夜笙歌，向晓铜壶静不波。恃有黄金买诗赋，可知永巷望恩多。
闭门
作者：孙星衍
朝代：清
体裁：七言绝句

闭门苔绿抱幽人，桉朽书淫动一旬。何物牡丹犹烂漫，江梅开后已无春。
闺人制衣
作者：孙星衍
朝代：清
体裁：五言排律

何因置缃帙，复此制罗衣。帘丝荧逗火，檐网露悬晖。意懒唯凭几，心虚更放帏。语停闻雁度，镫小任蛾飞。野服殊今制，愁要改昔围。还须卧砂碛，迟尔寄金微。
闻鹃曲在颍州作
作者：孙星衍
朝代：清
体裁：古风

月眉颦烟星泣露，蜀魄叫天天欲曙。客呼不归春竟归，乱踏花枝觅花处。颍滨䙚䙚半夜风，吹声堕水忽在空。可怜浓绿一千树，血今化碧啼不红。锦江飞云剑门雨，果若欲归当远举。劝君莫学好语言，白玉雕笼闭鹦鹉。
闽督董同年归里赋赠
作者：孙星衍
朝代：清
体裁：七言律诗

廿载重逢鬓雪新，卅年同醉杏园春。一生峻望逢迎少，九曲岩疆节钺尊。外补揔关宣室念，遂初还乞散仙身。莼鲈正好时清泰，出处俱堪傲古人。
阙题
作者：孙星衍
朝代：清
体裁：七言绝句

素浪疑冲桂殿开，仙舟疑犯析津回。骑鲸客去东山冷，此乐千秋待我来。
阙题
作者：孙星衍
朝代：清
体裁：古风

长年浑一夕，知尔惯孤宿。如何只栖客，眼冷睇空绿。波摇想湔袂，籁动疑转毂。纤晖不盈天，一羽自肃肃。幽痾断香缕，苦泪并尊渌。尘网暗不收，栖萤上裙幅。孤肩耐风露，病息惊在屋。晓色何劳劳，悬星似鱼目。
阙题·其一
作者：孙星衍
朝代：清
体裁：七言绝句

曾记钧天结绶随，见公自愧挂冠迟。东南山水题名遍，况有惊人万首诗。
阙题·其一
作者：孙星衍
朝代：清
体裁：七言绝句

绿蚁频斟座上清，青萍时听匣中鸣。浮云只似人间世，学道心平事亦平。
阙题·其一
作者：孙星衍
朝代：清
体裁：七言绝句

麝兰香好莫轻誇，一种人称及第花。除是仙人攀折得，广寒心性厌繁华。
阙题·其二
作者：孙星衍
朝代：清
体裁：七言绝句

五色云中数少微，三高祠畔遂初衣。家山未逊蓬山好，雏凤摩霄亦倦飞。
阙题·其二
作者：孙星衍
朝代：清
体裁：七言绝句

何日扁舟访戴行，数峰江上引诗情。开椷更捧家珍重，一卷兵书抵百城。
阙题·其二
作者：孙星衍
朝代：清
体裁：七言绝句

散花时节近重阳，招隐吟成举别觞。应是秋风吹不落，山中颜色画中香。
阮中丞五月十二日招同程易畴段懋堂第一楼雅集
作者：孙星衍
朝代：清
体裁：七言律诗

神仙同上李膺舟，为我登临屏八驺。积雨中閒晴一日，平湖宽处坐层楼。汉唐绝业千秋定，吴越才人四座收。旷代知音数巡酒，临岐争忍不淹留。
陶隐居遗址
作者：孙星衍
朝代：清
体裁：古风

前有陶渊明，后有陶隐居，斯人乃生六季馀。桃源茫茫不知路，只惜先生此山住。道人指点白石坛，古屋裂地生琅玕。心知至人本无迹，尚厌碑碣污名山。丹砂茯苓此閒足，何必联翩至皇屋。山中章奏达帝阍，非吏非隐胡纷纭。当时丑木变草肃，宰相己受前朝恩。君不见大茅仙人亦殊苦，上界今犹列官府。
隐仙庵古梅
作者：孙星衍
朝代：清
体裁：七言律诗

六朝山里一枝春，瞥见繁花照眼新。历劫不消香骨格，几生修到玉精神。年深未必求知已，梦好常疑对古人。不是隐仙狂道士，空山谁与辟荆榛。
雷菌
作者：孙星衍
朝代：清
体裁：七言律诗

蛰虫初醒燕初还，自爱园蔬未忍删。几处踏青经雨后，一声随笋出林间。偶同兰草生当路，莫认仙芝赚入山。肉食客来仍染指，为他失箸也开颜。
青元观看菊赠徐道士
作者：孙星衍
朝代：清
体裁：古风

道人无家花作命，只种此花开独盛。愆阳自说人力多，触热我知花骨劲。原头草枯落照红，更上杰阁看云峰。秋心不及花态浓，九月村景如残冬。
颍州道中阅邸报读弇山中丞辟雍诗及留漕疏稿喜而有作
作者：孙星衍
朝代：清

一品衣看入上台，三雍诗就压蓬莱。身依龙尾螭头惯，笔挟河声岳色来。宾客西都朝辈同，苍生前席帝颜开。衡门我正耽经术，莫骤商量荐祢才。千年城费五年筹，廿万粮加卅万留。一疏特恩倾四海，重臣从古镇中州。云霄作事皆垂史，风月他时好上楼。我趁政成初入洛，龙门百尺拟同游。
颍州道中阅邸报读弇山中丞辟雍诗及留漕疏稿喜而有作·其一
作者：孙星衍
朝代：清

一品衣看入上台，三雍诗就压蓬莱。身依龙尾螭头惯，笔挟河声岳色来。宾客西都朝辈同，苍生前席帝颜开。衡门我正耽经术，莫骤商量荐祢才。
颍州道中阅邸报读弇山中丞辟雍诗及留漕疏稿喜而有作·其一
作者：孙星衍
朝代：清
体裁：七言律诗

一品衣看入上台，三雍诗就压蓬莱。身依龙尾螭头惯，笔挟河声岳色来。宾客西都朝辈问，苍生前席帝颜开。衡门我正耽经术，莫骤商量荐祢才。
颍州道中阅邸报读弇山中丞辟雍诗及留漕疏稿喜而有作·其二
作者：孙星衍
朝代：清

千年城费五年筹，廿万粮加卅万留。一疏特恩倾四海，重臣从古镇中州。云霄作事皆垂史，风月他时好上楼。我趁政成初入洛，龙门百尺拟同游。
颍州道中阅邸报读弇山中丞辟雍诗及留漕疏稿喜而有作·其二
作者：孙星衍
朝代：清
体裁：七言律诗

千年城费五年筹，拱万粮加卅万留。一疏特恩倾四海，重臣从古镇中州。云霄作事皆垂史，风月他时好上楼。我趁政成初入洛，龙门百尺拟同游。
题三高士图次王雅宜韵·其一
作者：孙星衍
朝代：清
体裁：七言绝句

何须鸟尽始盟鸥，智可家谋为国谋。霸越吞吴成底事，却教迟放五湖舟。
题三高士图次王雅宜韵·其三
作者：孙星衍
朝代：清
体裁：七言绝句

泛宅平江趁好春，与君千载作比邻。郁林片石传家在，莫羡浮沈宦海人。
题三高士图次王雅宜韵·其二
作者：孙星衍
朝代：清
体裁：七言绝句

栖条何处择高梧，客里悲秋恨未舒。不是知几聊适意，还山我亦为鲥鱼。
题东山丝竹图
作者：孙星衍
朝代：清
体裁：七言绝句

一局残棋似敌兵，拂衣何必待功成。陶情丝竹中年后，已被苍生误半生。
题严子陵却聘图·其一
作者：孙星衍
朝代：清
体裁：七言绝句

时平容汝去岩廊，一棹烟波指故乡。多事客星干帝座，狂奴不及介推狂。
题严子陵却聘图·其二
作者：孙星衍
朝代：清
体裁：七言绝句

芦花浅水任浮沉，莫笑还山入未深。却聘归来仍罢钓，高人并少羡鱼心。
题严子陵却聘图三首之一
作者：孙星衍
朝代：清
体裁：七言绝句

画中风景似前知，雏凤双双抱又携。载得西施只孤往，浮家此段胜鸱夷。
题严小秋忆秋图
作者：孙星衍
朝代：清
体裁：七言绝句

唫煞江南杜牧之，萧萧暮雨倚声迟。鹊山秋色清如许，更写先生返棹时。
题何兰士诗卷
作者：孙星衍
朝代：清
体裁：七言律诗

冰雪携来一卷文，游踪检点惜离群。软红尘里常怀我，太白楼头不共君。帝里尚留栖树鹤，苍生还望出山云。尊前小别添怊怅，冷雨邗沟一夜闻。
题余秋农丹阳道中踏雪䏈吟图·其一
作者：孙星衍
朝代：清
体裁：七言绝句

传书张逸应成志，问字扬雄亦有亭。莫似程门虚立雪，空谈理学不谈经。
题余秋农丹阳道中踏雪䏈吟图·其二
作者：孙星衍
朝代：清
体裁：七言绝句

君于东野为云久，我恨宗之识面迟。怅好丹阳山色里，雪花如掌独行时。
题停琴伫月图·其一
作者：孙星衍
朝代：清
体裁：七言绝句

白雪何妨曲奏迟，青天应问月来时。使君自有惊人句，不用重携谢朓诗。
题停琴伫月图·其三
作者：孙星衍
朝代：清
体裁：七言绝句

转粟功高到日边，乘槎人望若神仙。一轮卿月升霄汉，又和虞廷奏五弦。